Robert Henri, Plounéour-Ménez - Skol vreizh\nVous êtes ici : Accueil Komzoù brezhoneg Robert Henri, Plounéour-Ménez\nRobert Henri, Plounéour-Ménez\nRobert Henri, deus Ploneour-Menez, a zo perc'henn war kant devezh-arad koadoù, hag e tispleg deomp penaos e ra war o zro : plantañ, kempenn, gwerzhañ...\nLors : Ha mond a rez da bourmen un tamm 'maez … 'maez ar gêr amañ ?\nRobert : O ya\nLors : Un tamm pelloc'h …\nRobert : Mond a ran d'an estranjour ié da galoupad ahe\nRobert : Da welet 'c'hoajoù\nRobert : Um um\nLors : Ha peseurt … peseurt tu 'c'het ?\nRobert : O ba'h en « nord » an « Irlande » hag « Pays de Galles » hag an « Ecosse »\nLors : A bet out bet du-se ?\nRobert : Ya\nRobert : En « Ecosse » omp bet warlene è … 'miz even hag neuhe d'« Allemagne » 'omp bet ié\nLors : Hag mond a rez da-eun a-c'hiz-se ?\nRobert : Ket ket, gad, ga' paotred ar c'hoajoù\nLors : A, paotred ar c'hoajoù ?\nRobert : Nign ' zo ur... ur … ur groupamant 'mod-se hag …\nRobert : Hag e voiaj 'mod-se da welet peta ra 'r 'r all … an dra-he ' blij din gwelet peta … penaos a labour ar re all … broioù all è\nLors : Ya ya … ha peseurt difers 'peus gwelet just 'wac'h 'tre...\nRobert : O bin, desket 'meump traoù hin, hag desket de'o 'meump iè\nRobert : Ya … ya ya\nLors : Peta da skouer 'peus disket dê ?\nRobert : Irlanded 'zo bet 'welet 'c'hanomp amañ da … c'hoant m'eus d'hond c'hoa' da welet an Irland ' an hin' 'zo prezidant dac'h ar c'hoajoù en « Irlande » eu … Robert Tottenham ma é beo 'tao n'ouzon ket … dao din telefoniñ da … an « expert forestier » da welet...\nRobert : Ya … na eizh kant devezh-ar'd koat du-hont\nLors : Eizh kant devezh ar'd koat !\nRobert : Ya plantet toud gantañ hin … 'raog eñ 'rae deñved hag e … ya, 'neus plantet toud e … e zouar e koachoù eu\nLors : Ha peseurt koat 'neus plantet ?\nRobert : O, du-hont 'neus ket 'met pin hin … pin ha sapin … an dero hag ar fao hag an traoù 'rant seurt 'bet … 'rant ket 'met chom da vejetiñ 'taman' da sec'hiñ ahe ga'd an aer mor, an aer sal n'é ket mad de'o hin\nLors : Ha te 'lare din damaïck 'peus disket traoù dê … peseurt traoù 'peus disket dê ?\nRobert : Bin penaos a reomp iè, penaos a blantomp hag … kar amañ nign 'neus disket minioc'h dê 'benn ar fin 'oa surtoud … bin o broioù n'int ket heñvel « tout à fait » dê è\nRobert : Plantañ a reont un tamm mad stank … stankoc'h evidomp ene puzugur ene 'neus broioù aveleg a-leizh ma lakont ane'o sklaer « eh bien » un taol a'el a basa 'barzh hag a dorr 'tamet' a denn ane'o hin … setu … a reont … med … med da labourad o c'hoad 'meump gwelet gate iè, hag laret de'o penaos a reomp iè … med modernizet int è\nLors : Ha peta 'peus disket gate ?\nRobert : Bin plantañ … plantañ stankoc'h matehe 'blam da gaoud neubeutoc'h a, a vrankoù ... a vrankoù bras 'barzh er gwez 'mod-se\nRobert : Ya ya\nLors : Set' c'hwi 'peus koajoù pin eu ?\nRobert : Ya ya ya, gwerz't 'm'eus da... da chinoayed en hañv paset\nLors : D'ar chinoayed ?\nLors : Re Kerahes ?\nRobert : D'ac'h o c'herent matese me n'oun ket… ket ar re-he 'zo amañ 'vid ar c'hoajoù eu, 'vize 'prenañ\nLors : Ar chinoayed 'teu da veked amañ ?\nRobert : O ya, o la la ya ya … o ya, deg vlâ 'zo matehe dijà\nRobert : 'maint 'tond da brenañ koad amañ\nLors : Hag ur priz mad 'peus gwerz't nê ?\nRobert : Bin ya, bin an dud 'zo 'kritikañ ne'o med mim' paotred ar c'hoajoù 'zo rekoured gate, ga' ar priz 'zo kresket dac'h a bevare int 'tao 'baoe 'maint deut da brenañ koad amañ\nRobert : Mm mm e 'raog 'oa ket 'met re 'vro amañ 'prenañ, hag e roen' demp 'pezh a garaent è puzugur e ouien 'n'em gle'et 'trese iè !\nLors : Ya … 'vel kustum koa !\nRobert : Ya ya, ya ya … ' lec'h bremañ 'renkont … renkont lakaad ar priz 'benn kaoud koad è !\nLors : A ya ya ya … ha 'peus ket koad dero na koad vao na...\nRobert : O yo yo yo, med 'meus ket … 'm'eus ket kemen-sé 'c'ha … ar bevare matehe dac'h a … 'm'eus … kant devezh-ar'd 'm'eus 'tre toud\nLors : Kant devezh-ar'd ?\nRobert : Ya ya … matehe 'zo … ugent … ugent matehe pe per war 'n ugent 'tre koajoù … koajoù fo, hag un tamm bihan dac'h a doud ié\nRobert : A ya setu n'é ket labour 'vank din, e 'benn galoupad partoud !\nRobert : Ha plantañ, plantañ 'ran ié goud' ma 'vez troc'het a blantan adarre goude è\nRobert : An dra-he 'zo un tamm labour è...\nRobert : Plantañ 'tre chosoù 'mod-se, n'é ket gwall komod hin\nRobert : Ha 'vez ket plantet ga' … ga' 'r bal hin\nRobert : 'Benn ober toulloù de'o\nLors : A nann med te 'zo e... e... e... ekipet mad amañ\nRobert : Ya bin o ya, oustilhoù 'm'eus !\nLors : Ya … gwel't 'm'eus 'peus pinvioù … pinviachoù … med … set' red é dit tenn' ar chosoù 'raog ?\nRobert : O ket … ket ...ket …bez' 'lod 'neus bet graet ahe med n'é ket mad hin 'blam ma teuez da dennañ ar chosoù a 'teu toud an douar, an douar maro, 'n douar melen dac'h a zindan ahe hag e vez mesket 'touesk an douar du da goude, hag 'neus ket 'met bac'h an douar du é e teuche mad ar plant iè, setu bremañ e leskomp ar chosoù 'mod-se\nLors : Ha set' 'vé plantet a goste koa\nRobert : Ya ya ya, ya ya 'bac'h er renk 'mod-se, 'tre, 'tre ar chosoù ié\nLors : A ya set' 'tre... 'tre … ma 'zo diou rijenn chosoù 'vé graet 'tre ?\nRobert : Ya ya ya … a ket 'barzh er renk e lakan-me\nLors : 'Barzh er renk ?\nRobert : 'Barzh er renk, 'lec'h ma oa renk e-raog gwez amañ … hag ma c'hellan errout da lakaad e-kichenn ar chos 'mod-se puzugur 'ran grichoù bras 'mod-se hin ma c'hez da lakaad ar blantenn e-kichenn ahe 'teu un tamm mad gwelloc'h eu 'kichenn ar chos pugur ar chos a vrein' goude hag … hag 'ziges « humidité » ha yec'hed d'ar blantenn, hag 'teu un tamm mad gwelloc'h pa 'vé laket e skoach er chos 'mod-se\nLors : Hag plant' a rez pin adarre ?\nRobert : Ya … a a-blasoù 'lakan kistin 'tama't\nLors : Kistin\nRobert : Ya in douar mad ya med in douar paour 'dal' ket 'boan lakaad … lakaad\nLors : Kistin na dero\nRobert : Kistin na dero na nintra\nRobert : « Les feuillus » è ma kerez … peta 'vez graet dac'h an dra-he 'brezhoneg\nLors : N'oun ket ... ar gwé\nRobert : Gwez ga' delioù\nLors : Ya gwé deliennet\nRobert : Ya ya matehe\nLors : Ya matrehe n'ouzon ket med ur mare bennak't 'vo gouiet … 'tram 'vo .. 'vo graet\nRobert : Dac'h an … dac'h an douar 'renkan lakaad hin ma é mad an douar da lakaad da lakaad dero pe vo pe gistin pe forzh peta … 'tama't « pleuplier » è 'bac'h an douar « humide » eu\nLors : Peta ?\nRobert : « peuplier »\nLors : « peuplier » ya ya ya, ha 'blantez ket « sitka » ?\nRobert : Yo « sitka » 'hin' 'lakan bac'h va douar\nRobert : Med brem' 'ma' 'r c'hleñved warne è !\nLors : Peseurt kleñved ?\nRobert : Ur c'hwilh ahe hag a zof 'zindan ar c'hroc'henn 'mod-se 'pad an hañv ahe, hag 'ra preñved goude hag a zebr toud ar c'hroc'henn dre zindan mod-se, hag ar vijenn a varv, a 'zo deut dac'h an « Alaska » per-ugent vlâ bennag 'zo 'gav din.\nRobert : Mm deut dac'h a\nLors : Hag e zebant ar gwignin...\nRobert : Ya ar c'hroc'henn dach a zindan 'mod-se\nLors : Ar c'hroc'henn\nRobert : Ha setu ar rousin c'ha gate toud, setu ar vijenn a varv goude\nRobert : Gwel' a rez e koajoù e welez gwez sec'h 'tousk ar 'r all\nLors : Ya ya gwel't 'm'eus … ha se 'n hin' é koa\nRobert : Ya ya ya nemet bremañ 'zo ka't eun … eur c'hwilh all hag a zebr hag a zebr ar re-he\nRobert : Setu 'reomp … reomp … 'savomp dac'h dac'h ar re all, dac'h « rhyzophagus » ahe c'hwilhed bihan du hag a zo an hanter bihanoc'h eget egile, med deb'iñ 'ra 'néañ memestra !\nLors : A, n'é ket fall !\nRobert : Nann, eürusamant 'neuint ka't an dra-he, 'nes da se damaïch ar « sitka » 'oa razet dac'har vro hin !\nLors : Bin ya ya\nRobert : O ya mond a rae buan hin\nLors : Ha pevare 'peus lar't 'oa...'oa … 'oa c'hoarve'et … 'oa digoue'et ar c'hwil kentañ ?\nRobert : Per-ugent vlâ 'zo … 'oe 'ba 'ba 'n « Alaska » … 'oa ket deut pell ' tond amañ hin !\nRobert : Kredapl 'wac'h é deut da heul' plañch pe da heul' gwez, kredapl 'wac'h\nRobert : Kar n'é ket deut dre mor 'mod-se , ha ha ha ha !\nLors : N'é ket deut dre mor nann … zur !\nLors : Ha mond a rez da bourmen un tamm er-maez … er-maez ar gêr amañ ?\nRobert : Mond a ran d'an estranjour ivez, da galoupad aze !\nRobert : Da welout ar c'hoadoù\nRobert : Mmm mmm\nLors : Ha peseurt … peseurt tu ez it\nRobert : O, e-barzh en « nord » an « Irlande » hag « Pays de Galles » hag an « Ecosse »\nLors : A, bez' out bet du-ze\nRobert : En « Ecosse » ez omp bet warlene ivez … e miz even hag neuze d'« Allemagne » ez omp bet ivez\nLors : Hag … mond a rez da unan a-giz-se ?\nRobert : Ket ...ket gant … gant paotred ar c'hoadoù\nLors : A, paotred ar c'hoadoù ?\nRobert : Ni a zo ur … ur … ur groupamant a-mod-se hag …\nRobert : Hag a veaj a-mod-se da welout petra a ra ar re all … an dra-ze a blij din gwelout penaos a labour ar re all … broioù all ivez\nLors : Ya ya, ha peseurt diferañs ho peus gwelet just awalc'h etre …\nRobert : O bin desket hon eus traoù, hin, ha desket dezho hon eus ivez\nLors : Petra da skouer ho peus desket dezho ?\nRobert : Irlanded a zo bet o welout ac'hanomp amañ da ...c'hoant am eus da vond c'hoazh da welout an Irland … an hini a zo prezidant diouzh ar c'hoadoù en Irland e … Robert Tottenham mar d'eo beo atao n'ouzon ket … dav din telefoniñ da... un « expert forestier » da welout\nRobert : Ya … en doa eizh kant devezh-arad koad du-hont\nLors : Eizh kant devezh-arad koat !\nRobert : Ya … plantet toud gantañ « hein » … araok eñ a rae deñved hag e … ya en deus plantet toud e … e zouar e koadoù ivez\nLors : Ha peseurt koat en deus plantet ?\nRobert : O du-hont n'en deus ket nemet pin « hein » … pin ha sapin … an derv hag ar fao hag an traoù na reont seurt ebet … na reont ket nemet chom da vejetiñ peotramant da sec'hañ aze, gant an aer mor an aer sal n'eo ket mad dezho, « hein »\nLors : Ha te a lare bremaik az peus desket traoù dezho … peseurt traoù az peus desket dezho ?\nRobert : Bin, penaos a reomp ivez … penaos a blantomp hag … kar amañ ni hon eus desket muioc'h dezho, a-benn ar fin e oa surtoud … bin o broioù n'int ket heñvel « tout à fait » dezho ivez\nRobert : Plantañ a reont un tamm mad stank... stankoc'h evidomp eno, peogwir eno en deus broioù aveleg e-leizh, ma lakeont anezho sklaer « eh bien » un taol avel a basa e-barzh, hag a dorr peotramant a denn anezho « hein » … setu … a reont ...mes … mes da labourad o c'hoad hon eus gwelet ganto ivez, ha laret dezho penaos a reomp ivez … mes modernizet int ivez !\nLors : Ha petra ho peus desket ganto ?\nRobert : Bin plantañ … plantañ stankoc'h marteze abalamour da gaoud neubeutoc'h a … a …a vrankoù bras e-barzh er gwez a-mod-se\nLors : Setu c'hwi ho peus koadoù pin ivez ?\nRobert : Ya ya ya, gwerzet am eus da … da chinoayed en hañv paset.\nRobert : Diouzh o c'herent marteze me n'ouzon ket … ket, ar re-se a zo amañ evid ar c'hoadoù ivez e veze o prenañ\nLors : Ar chinoayed a teu da veteg amañ ?\nRobert : O ya, o la la ya ya … o ya, deg vloaz a zo marteze dijà !\nRobert : Emaint o tond da brenañ koad amañ.\nLors : Hag ur priz mad ho peus gwerzet anezho ?\nRobert : Bin ya, bin an dud a zo o kritikañ anezho, mes ni paotred ar c'hoadoù a zo rekouret ganto, gant ar priz a zo kresket diouzh a bevare int atao abaoe emaint deuet da brenañ koad amañ\nRobert : Mmm mm araok ne oa ket nemet re ar vro amañ o prenañ hag e roent deomp ar pezh a garaent ivez peogwir e ouient en em glevout etrese ivez\nLors : Ya … evel kustum koa\nRobert : Ya ya … ya ya … e-lec'h bremañ e rankeont … e rankeont lakaad ar priz a-benn kaoud koad ivez\nLors : A ya ya ya … ha n'ho peus ket koad derv na koad fao na …\nRobert : O eo eo eo mes n'am eus ket … n'am eus ket kement-se moarvat … ar bevare marteze diouzh a … m'eus … kant devezh-arad am 'eus etre toud.\nLors : Kant devezh-arad ?\nRobert : Ya ya ... marteze a zo … ugent … ugent marteze pe pevar war an ugent etre koadoù ...koadoù fao, hag un tamm bihan diouzh a doud ivez\nRobert : A ya setu n'eo ket labour a vank din, a-benn galoupad partoud !\nRobert : Ha plantañ … plantañ a ran ivez, goude ma vez troc'het a blantan adarre ivez.\nRobert : An dra-se a zo un tamm labour ivez.\nRobert : Plantañ etre souchoù a-mod-se n'eo ket gwall komod « hein »\nRobert : Ha ne vez ket plantet gant … gant ar bal « hein »\nRobert : A-benn ober toulloù dezho\nLors : A nann mes te a zo e... e... e... ekipet mad amañ\nRobert : Ya bin o ya, oustilhoù am eus !\nLors : Ya gwelet am eus ho peus binvioù … binviachoù … mes … setu ret eo dit tennañ ar souchoù [chosoù] araok ?\nRobert : O ket … ket … ket … bezañ … lod en deus bet graet aze mes n'eo ket mad « hein » abalamour ma teuez da dennañ ar souchoù [chosoù] a deu toud an douar … an douar marv, an douar melen diouzh a zindan aze, hag e vez mesket e-touesk an douar du da c'houde, ha n'en deus ket nemet e-barzh an douar du eo e teufe mad ar plant ivez, setu bremañ e laoskomp ar souchoù [chosoù] a-mod-se\nLors : Ha setu e vez plantet a-gostez koa\nRobert : Ya ya ya, ya ya e-barzh ar renk a-mod-se etre ...etre ar souchoù [chosoù] ivez\nLors : A ya setu etre … etre … ma z'eus diou regenn souchoù [chosoù] a vez graet etre\nRobert : Ya ya ya … a ket, e-barzh ar renk a lakan-me\nLors : E-barzh ar renk ?\nRobert : E-barzh ar renk, e-lec'h ma oa renk araok, gwez amañ … hag ma c'hellan erruiñ da lakaad e-kichenn ar chos a-mod-se peogwir a reont gwrizioù bras a-mod-se « hein », ma c'hez da lakaad ar blantenn e-kichenn aze a teu un tamm mad gwelloc'h ivez e-kichenn ar souch [chos] peogwir ar souch a vreina goude hag … hag a zegas « humidité » ha yec'hed d'ar blantenn, hag a teu un tamm mad gwelloc'h pa vez lakaet e-skoaz ar souch a-mod-se\nLors : Hag plantañ a rez pin adarre ?\nRobert : Ya … a …. a blasoù e lakan kistin, peotramant...\nLors : Kistin ?\nRobert : Ya, en douar mad ya, mes en douar paour ne dalv ket ar boan lakaad ...lakaad...\nLors : Kistin na derv\nRobert : Kistin na derv na netra\nRobert : « Les feuillus » ivez ma karez … petra a vez graet diouzh an dra-ze e brezhoneg ?\nLors : N'ouzon ket … ar gwez …\nRobert : Gwez gant delioù\nLors : Ya gwez deliennet\nRobert : Ya ya marteze\nLors : Ya marteze, n'ouzon ket, mes ur mare bennaket e vo gouezet peotramant e vo … e vo graet\nRobert : Diouzh an … diouzh an douar e rankan lakaad « hein » ma'z eo mad an douar da lakaad … da lakaad derv pe faou pe gistin pe forzh petra … peotramant « peuplier » e-barzhan douar « humide « ivez\nLors : Petra\nLors : « peuplier » ya ya ya, ha ne blantez ket « sitka » ?\nRobert : Eo, « sitka » eo an hini a lakan e-barzh va douar.\nRobert : Mes bremañ ema ar c'hleñved warnezho ivez\nRobert : Ur c'hwil, aze, hag a zov a-zindan ar c'hroc'henn a-mod-se e-pad an hañv aze, hag a ra preñved goude hag a zebr toud ar c'hroc'henn dre zindan a-mod-se, hag ar wezenn a varv … a zo deuet diouzh an « Alaska » pevar-ugent vloaz bennak a zo … a gav din\nRobert : Mmm deuet diouzh a...\nLors : Hag a zebront ar gwinnien …\nRobert : Ya ar c'hroc'henn diouzh a-zindan a-mod-se\nLors : Ar c'hroc'henn ?\nRobert : Ha setu ar rousin ez a ganto toud, setu ar wezenn a varv goude\nRobert : Gwelout a rez, e koadoù a welez gwez sec'h e-touesk ar re all\nLors : Ya ya …. gwelet am 'eus … ha se an hini eo koa\nRobert : Ya ya ya nemet bremañ a zo kavet unan … ur c'hwil all hag a zebr ar re-ze !\nRobert : Setu a reomp … a reomp … a savomp diouzh, diouzh ar re all, diouzh « Ryzophagus » aze, c'hwiled bihan du hag a zo an hanter bihanoc'h eget egile, mes debriñ a ra anezhañ memestra !\nLors : A, n'eo ket fall !\nRobert : Nann eürusamant o deus kavet an dra-ze … nes da ze bremaïk ar « sitka » e oa razet diouzh ar vro « hein » !\nRobert : O ya mont a rae buan « hein » !\nLors : Ha pevare az peus laret e oa … e oa … e oa c'hoarvezet … e oa degouezhet ar c'hwil kentañ ?\nRobert : Pevar-ugent vloaz a zo … e oa e-barzh e-barzh an « Alaska » … ne oa ket deuet pell o tont amañ « hein »\nRobert : Kredapl awalc'h eo deuet da heul pleñch, pe da heul gwez kredapl awalc'h...\nRobert : Kar n'eo ket deuet dre mor a-mod-se, ha ha ha ha ha !\nLors : N'eo ket deuet dre mor nann … sur !


Despina Khatun - Wikipedia\nPriñsez Trabzon, poltredet gant Pisanello war-dro ar bloaz 1437\nTheodora Megale Komnene (gresianeg : Θεοδώρα Μεγάλη Κομνηνή Theodora Megali Komnini), anavezet ivez evel Despina Khatun (perseg : دسپینا خاتون) eus an titl gresian Despoina, hag eus ar mongoleg Khatun, daou c'her hag a dalv kement hag "itron", "priñsez", marvet e 1478, a oa ur briñsez kristen merc'h da Yann IV (1403–1458/60), impalaer Trabzon adalek 1429 betek e varv.\nE 1458 e timezas Theodora da Uzun Hasan (1423–1478), rener ar c'hevread sunnit galloudus Aq Qoyunlu ("Denved Gwenn") ; mamm e voe da Halima (Martha he anv kristen), a voe mamm d'ar c'hentañ roue safavid, Shah Ismail Iañ (1487–1524).\nYann IV a roas e verc'h gant ma vije laosket da ober lidoù he relijion reizhkredennek, un diviz a voe asantet dezhañ gant Uzun Hasan. Brudet e oa kened Despina Khatun e-touez maouezi Gres.\nAdtapet diwar « https://br.wikipedia.org/w/index.php?title=Despina_Khatun&oldid=1848451 »\nKemmoù diwezhañ degaset d'ar bajenn-mañ d'an 28 Gwe 2019, da 19:49.


Wieringermeer (distagañ ) a zo ur gumun hag ur polder e proviñs Noord-Holland en Izelvroioù. 307,76 km² eo gorread Wieringermeer (douar : 194,95 km², dour :12,81 km²) ha d'an 31 a viz Mae 2009 e oa 12 611 annezad enni. Ar c'hêrioù, kêriadennoù ha distrigoù da-heul a ya d'ober kumun Wieringermeer : Kreileroord, Middenmeer, Slootdorp, Wieringerwerf. Dont a ra anv Wieringermeer eus anv lenn Wieringen, a oa anezhi da vare ar Grennamzer.\nIliz Christus Koning e Wieringermeer\nWieringmeerpolder a zo ur polder a voe savet e 1927. Sañset e oa da vezañ savet pa vefe bet echu Afsluitdijk, met abretaet e vo ar chanter peogwir e fazie douaroù. Fardelloù ar polder a voe savet er Zuiderzee. Ar fardelloù a ranke neuze bezañ solut a-walc'h da dalañ ouzh nerzh ar mor. Dizouret e voe ar polder penn-da-benn d'an 21 a viz Eost 1930. E 1934 e c'hallas an dud implijout an douar, ha peder c'hêriadenn a voe savet war ar polder : Slootdorp (1931), Middenmeer (1933), Wieringerwerf (1936) ha Kreileroord (1957). Lakaet e voe Wieringermeer da gumun dizalc'h d'ar 1añ a viz Gouere 1941. Pa voe aloubet an Izelvroioù gant an arme nazi e tivizas ur c'homandant ma vefe distrujet fardell Wieringermeer : beuzet e voe Wieringermeer d'ar 17 a viz Ebrel 1945. Ne voe lazhet den ebet, ha tamm-ha-tamm e teuas ar polder war wel en-dro. Lod brasañ ar pezh a oa bet savet er bloavezhioù 1930 a voe distrujet avat. Buan e voe adsavet an traoù, hag e fin 1945 e voe dizouret ar polder ha savet en-dro an tiez, ar pontoù hag an hentoù.\nE kuzul-kêr Wieringermeer ez eus 15 dileuriad :\nGemeente Belangen Wieringermeer - 2 zileuriad\nIndependent - 1 dileuriad\nProgressief Wieringermeer - 1 dileuriad\nLec'hienn ofisiel Wieringermeer\nAdtapet diwar « https://br.wikipedia.org/w/index.php?title=Wieringermeer&oldid=1807337 »\nKemmoù diwezhañ degaset d'ar bajenn-mañ d'an 28 Gwe 2018, da 17:20.


Ur skrivagner eus Provañs e oa, eus al luskad Felibrige, agnostek e oa e-pad e yaouankiz. Goustadik e oa aet war-zu ar gatoligiezh. Bez' e voe e penn ar gazetenn L'Action française, kazetenn al luskad roueelour Action Française, gant Léon Daudet, Jacques Bainville ha Maurice Pujo. An Action Française a oa ul luskad broadelour hag enep-reveulzier ha sevel a rae a-du gant distro ar vonarkiezh dre hêrezh, enep ar parlamant, enepyuzev ha digreizennet. Stourm a rae enep an hiniennelouriezh hag ar pezh a anve "Stadoù er Stad". Gant harp Maurras, an Action Française a zeuio da vezañ ar strollad politikel ha speredel kreñvañ eus an tu dehoù pellañ da vare an Trede Republik. Krouer mennad ar vroadelouriezh hollek (nationalisme intégral) eo Maurras.\nAdtapet diwar « https://br.wikipedia.org/w/index.php?title=Charles_Maurras&oldid=1877545 »\nDernière modification le 31 Mae 2020, à 14:56\nKemmoù diwezhañ degaset d'ar bajenn-mañ d'an 31 Mae 2020, da 14:56.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Josepha Madigan) (KildareStreet.com)\nResults 1-20 of 838,174 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Josepha Madigan)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Josepha Madigan)


gwellaat - Wikeriadur\nDiwar an anv-gwan gwell hag al lostger kevrennek -aat (diwar -a hag -at).\ngwellaat /ɡɥɛˈlɑːt/ verb gwan, verb kreñv eeun (displegadur)\nDont da vezañ gwelloc'h\nJilig. — [...]. Hag evit ar pennher, an aotrou Sane a zo eur golladenn ha netra ken ! eun den chouchet mar deuz unan, henvel ouz e dad, a ra an neuz da garet e vistri evit rei lamm d'ezo goude, gwelloc'h a-ze ! met marteze pa vezoc'h gantan e wellaio... — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 31.)\nDont da vezañ yac'hoc'h, mont gwelloc'h (diwar-benn stad korf an dud)\nGwelleet eo e zaouarn bremañ. — (Jules Gros, Le trésor du breton parlé Deuxième Partie, 1970, p. 203.)\nDont da vezañ tevoc'h\nDebr ! ma wellaï. — (Jules Gros, Le trésor du breton parlé Deuxième Partie, 1970, p. 203.)\nDiwar win e wellaër buannoh evid diwar jistr. — (Jules Gros, Le trésor du breton parlé Deuxième Partie, 1970, p. 203.)\ngwellaat tra pe dra, pe den pe zen: degas gwellaenn enno; pareañ.\n- Nann, emezañ, va roue ; bez' ez eus un dra bennak hag a c'hellfe ho kwellaat. — (Marsel Klerg, Faltazi an amzerioù kent, Mouladurioù Hor Yezh, 1999, p. 21.)\nGwelleet e-nevoa e har dezañ. — (Jules Gros, Le trésor du breton parlé Deuxième Partie, 1970, p. 203.)\nN'eo ket gwellaad a ra ar marc'h pa vez red e varc'hegez alïez. — (Jules Gros, Le trésor du breton parlé Troisième Partie, 1974, p. 305.)\ndont war wellaat\nmont war wellaat\nAdtapet diwar « https://br.wiktionary.org/w/index.php?title=gwellaat&oldid=278658 »\nKemmoù diwezhañ degaset d'ar bajenn-mañ d'an 11 Gwe 2018, da 22:38.


Ahmed Sékou Touré (9 a viz Genver 1922 - 26 a viz Meurzh 1984) a oa ur politikour eus Ginea, bet prezidant kentañ ar vro adalek 1958 betek 1984.\nMab-bihan e oa da Samory Touré hag a stourmas a-enep an trevadennerezh gall en Afrika ar C'hornôg e fin an XIXvet kantved. E 1956 e oa Sékou Touré maer Conakry ha kannad Ginea e bodadenn vroadel Bro-C'hall. Diwar e atiz e voe chouet ouzh de Gaulle gant an engroez pa deuas hemañ da Gonakry. En ur referendom aozet e 1958 e nac'has pobl Ginea an unaniezh-kevelerezh gant Bro-C'hall ha dibabet an dizalc'hiezh a voe ofisiel d'an 2 a viz Here 1958, gant Sékou Touré e penn ar Stad nevez. Debret e voe ar C'hallaoued gant ar c'hwervoni hag e-pad meur a vloaz e klaskjont plantañ reuz er vro he doa kredet talañ oute (rivinañ ekonomiezh Ginea dre pourchas bilhedoù faos, stummañ eneberien bolitikel...).\nSékou Touré a lakaas e plas ur politikerezh marksour (dilezet e 1978) ha roet e voe Priz Lenin ar Peoc'h dezhañ e 1961. E fin ar bloavezhioù 1960 e voe harzet ha bac'het an darn vrasañ eus e eneberien. War-gresk ec'h eas e baranoia ha war-dro 50 000 den a vije bet lazhet e kampoù-bac'h, evel hini Boiro, dindan e ren.\nMervel a reas e Cleveland (Ohio) e-pad un oberatadenn.\nAdtapet diwar « https://br.wikipedia.org/w/index.php?title=Ahmed_Sékou_Touré&oldid=1453735 »


Pajenn:Morvan - Buez ar Zent, 1894.djvu/397 - Wikimammenn\nPajenn:Morvan - Buez ar Zent, 1894.djvu/397\nampoent, divar benn sevel eunn Urs pe eur goumpagnunez nevez a venac’h. Ar Zant, o kredi oa al lizer evithan, ne varc’hataz ket evit he zigeri hag he lenn, ha raktal e sonjaz oa hen a ioa galvet da zikour ann daou zen devot o doa her skrivet.\nMont a eure rak ehun da gaout ar re-ma, petra bennag n’ho anaveze ket. Kounta a reaz d’ezho ar pez a ioa erruet, ha goude beza trugarekeat Doue asambles, ann daou zen devot-se hag hen en em dennaz ho zri enn eunn ermitach a ioa er meaz euz a gear, evit kemeret kuzul ann eil digant egile, ha guelet pe seurt reolenn a vuez a dliet da heul enn Urs nevez.\nPa ouent en em glevet var ar poent-se, daou anezho, ar Zant hag Aogustin Adorno, a deuaz da Rom da ziskouez d’ar pab ar reolenn o doa choazet. Ar pab o veza diskleriet he c’have mad, Karaksiolo hag he gompagnoun a zistroaz da Napl, hag eno e rejont ho veuiou solanel. Neuze eo e kemeraz ar Zant ann hano a Fransez, abalamour d’ann devosion en doa evit sant Fransez a Asiz ; rak he hano badiziant oa Askanio.\nA benn daou vloaz goude, Fransez Karaksiolo a oue hanvet da zuperior jeneral euz he Urs : Aogustin Adorno oa bet ar superior kenta, hag a ioa o paouez mervel. Ebarz er garg-se ar Zant a oue evit he vreudeur eur skouer a bep seurt vertuziou. Ne ehane da bedr, da vedita, ha da gastiza he gorf dre ar iun hag ar binijenn. Aliez e tremene ann noz holl, kouls lavaret, enn iliz eharz ann aoteriou. Fallout a rea d’ezhan e vije ato unan bennag euz he venac’h oc’h adori Jezuz er zakramant euz he garantez. Pa veze o veachi, e veve bepred divar ann aluzenn, ha ne loje nemed enn hospitaliou etouez ar re glanv hag ann dud paour.\nBez’en devoue ann eur da velet he Urs oc’h en em astenn kalz enn Itali hag e Spagn ; mes ive ne c’houfe den lavaret pegement a boan a gemeraz evit kement-se. Abarz ar fin e kouezaz klanv e kouent sant Philipp Neri e Agnone, hag e c’houlennaz he zakramanchou diveza.\nAntronoz, var dro eunn heur araok kuz-heol, e oue klevet o parlant outhan he-unan evelhenn : « — Deomp,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/397&oldid=137600 »


Arabat lavarout « Ea !» (Ya) d’ho pried dirak ur maer bennak e Kerne-Veur war a seblant. Hervez Kuzul Kerne-Veur n’eo ket reizh, hervez al lezenn, d’ober gant ar yezh gerneveurek evit respont d’un ofiser marilh ar boblañs pa vez kemeret unan bennak da bried. Droad zo d’ober ul lodenn eus al lid e kerneveureg met n’haller ket fortuniañ penn-da-benn e yezh istorel Kerne-Veur rak ar gerioù asañtin a zlee bezañ e saozneg.\nUr c’houplad eus Kerne-Veur, Steph Norman hag Aaron Willoughby, o doa goulennet bezañ dimezet e Kerneveureg, ur yezh hag a zo bet desket ganto o-daou. Hogen, ar sizhun dremenet, ez eus bet respontet « No » dezhe ha n’eo ket « Ea ». Padal ez eus un nemedenn e-barzh al lezenn saoz war an eurediñ bet votet e 1949, met talvezout a ra evit tud Bro-Gembre nemetken. E Bro-Gembre ez eus droad d’ober un eured penn-da-benn e kembraeg met ket e Kerne-Veur ma ranker lavarout ar gerioù diwezhañ e saozneg. Evit poent ?\nHervez ur studiadenn bet graet e 2015, etre 300 ha 400 den a ouife kerneveureg ha 5000 den all a vefe gouest da chaokañ un nebeut gerioù. Ur yezh tost-tre eus ar brezhoneg eo kerneveureg.\nM. Le Bourdonnec 02/03/2021 10:22\tAt\t10 h 22 min\nAucune traduction, pas de résumé, et pas de traducteur en ligne…\nri 02/03/2021 21:09\tAt\t21 h 09 min\nArticle concernant l’interdiction faite aux maires de Cornouaille britannique de célébrer le mariage en cornique, langue la plus proche de la langue bretonne.\nPL44 02/03/2021 13:13\tAt\t13 h 13 min\nKoulskoude, anavezet eo ar pobl kerneveurat gant ar Stad saoz, à gav din.\nPatrick Yves GIRARD 02/03/2021 21:06\tAt\t21 h 06 min\nGla’harus eo diviz melestradur ar Rouantelezh « Unanet » e-kever an euredoù e Kernev-Veur ma ‘z eo aotret ganti ober al lidadeg a-bezh gant ar ‘hembraeg e Bro-Gembre.\nLacuzon 06/03/2021 11:46\tAt\t11 h 46 min\nAn Hobys Chaptra I in Kernowek / An Hobys abadenn e Kerneveureg :\nFentus! Tost-tre ar Brezhoneg eo ar Kerneveureg.


Lec'hiadur Mohéli er C'homorez\nMohéli, pe Mwali, zo un enezenn eus Komorez, e Meurvor Indez. 290 km² eo he gorread ha war-dro 38 000 annezad zo enni. Fomboni eo ar gêrbenn.\nBetek 1830 e oa Mohéli dindan beli sultanelezh Anjouan. Er bloavezh-se e teuas divroidi eus Madagaskar hag a savas sultanelezh Mwali eno. E 1886 e voe lakaet an enez dindan gwarez Bro-C'hall a-raok bezañ staget da vat ouzh ar vro-se e 1909. E 1975 e voe ul lodenn eus Stad dizalc'h Komorez.\nDigevrediñ a reas diouzh Komorez d'an 11 a viz Eost 1997, ur sizhun goude Anjouan. Distreiñ a reas e Komorez e 1998 hag e 2002 e voe degemeret ur Vonreizh nevez hag a roe muioc'h a frankiz d'an inizi, pep a brezidant dezhe.\nAdtapet diwar « https://br.wikipedia.org/w/index.php?title=Mohéli&oldid=1482757 »\nDernière modification le 5 Ebr 2013, à 00:43\nKemmoù diwezhañ degaset d'ar bajenn-mañ d'an 5 Ebr 2013, da 00:43.


C'hoariva gant Lukas hag ar re 4re - Skolaj Diwan Kemper Jakez Riou\nC'hoariva gant Lukas hag ar re 4re\nSkolaj Diwan Jakez Riou 1312 …\n"Ur raktres hon eus savet gant Marine er prantad brezhoneg ha gant Lukas komedian a-vicher." Youn ROQUAIS 4re Gwalarn\nAr c'hlasadoù pevare a sav pep a bezh-c'hoari da vezañ diskouezhet e c'hoariva Max Jacob e Kemper d'ar 17 a viz Even. Ar re Walarn a sav un arvest diwar-benn ur genstrivadeg etre buhez ar re gozh hag hini ar re yaouank. Pehini a vo ar gwellañ ? Deuit da welet hag e vo gouiet ! Hag ar re 4re Mervent diwar-benn ar rouedadoù sokial hag implij ar pellgomzerioù hezoug. Klasket o deus pell evit kavout an temoù ha labourat a reont kalz evit sevel ar pezh-c'hoari. Met a-benn ur miz emaint o vont da c'hoari dirak an dud. E-kerzh an abadenn e vo goulennet gant an arvesterien c'hoari. 48 krennard a labour hardizh evit kas ar pezh-c'hoari da benn vat, neuze deuit niverus !\nYoun Roquais ha Laouen Tehery


Koraiz - Wikipedia\nAr C'horaiz eo ar prantad eus ar bloavezh-lid kristen a gomañs da Verc'her al Ludu evit echuiñ da Bask. Prientiñ a reer gouel dasorc'hidigezh ar C'hrist dre bediñ, damantiñ, goulenn digarez evit e bec'hedoù ha dre vras en em lakaat da ziwezhañ. Heuliet eo ar seurt lid gant ar gatoliked, gant ar reizhkredourien ha kalz a brotestanted.\nUr bern Kristenien a yun e-kerzh ar C'horaiz, pe da nebeutañ e vez aliet dilezel traoù dous eus ar vuhez evit marmouzañ en un doare bihan aberzh Jezuz. Aliet e vez ivez klask cheñch e zarempredoù ouzh e familh hag an dud tro-dro evit bezañ degemerusoc'h ha jentiloc'h, ha skoulmañ darempredoù gwelloc'h. Leun a Gristenien a glask ivez bezañ tommoc'h ouzh ar relijion en ur bediñ hag en ur lenn ar Bibl aliesoc'h, da vezañ tostoc'h ouzh preder Doue. Un prantad damantiñ eo ma tenner arouezioù al levenez, evel ar bleunioù war an aoter. Meur a hini, katoliked, luterianed hag anklikaned, a oa kustum da chom hep debriñ kig.\nSañset e pad ar prantad un daou-ugent devezh bennak evit kounaat an 40 devezh tremenet gant Jezuz en dezerzh a-raok komañs gant e brezegennoù publik, e-lec'h ma oa bet temptet gant Satan.\nSizhunvezh ziwezhañ ar C'horaiz eo ar Sizhun Santel, a gomañs gant Sul ar Beuz. Kounaet eo kroazstagañ Jezuz d'ar Gwener, hervez an Testamant Nevez ha gant Sul Fask e komañs ur prantad laouen adarre.\nAdtapet diwar « https://br.wikipedia.org/w/index.php?title=Koraiz&oldid=1878575 »\nKemmoù diwezhañ degaset d'ar bajenn-mañ d'an 12 Mez 2020, da 06:59.


3 Mezheven 2017\nRoet e vo ar priz lennegel Sten Kidna-Bro An Alre a-benn disadorn, 3 a viz Mezheven, da 11e, e mediaoueg an Athena, An Alre.\nUn emgav kaozeal a vo da 10eur get ar skrivagner priziet hag e lennerion, er vediaoueg. Hag ar priz a vo roet àr-lerc'h get izili ar juri ha dilennidi An Alre. Pemp levr a oa àr ar renk ar blez-mañ. Ar priz a vez roet bep blez a c'houde 2009 evit enoriñ ur romant pe un dastumad danevelloù nevez embannet. Pemp lev a zo àr ar renk ar blez-mañ.


Kaozeal:Amforenn - Wikipedia\nEnteuzet gant ar pennad-mañ ar pennad Añforenn. Lakaet ar pennad pennañ dindan an titl "Amforenn" dre ma klota ar stumm-mañ koulz gant an hini implijet gant Vallée ha gant e etimologiezh c'hresianek. Bez' e c'hell an neb a fell dezhañ/i dont da gaozeal diwar-benn ar stumm reishañ amañ war ar bajenn-gaozeal hag kemmet e c'hellfe bezañ da c'houde hervez ur c'henasant. Betek-hen e vez pedet ouzh an implijerion doujañ d'ar stumm bet implijet bremañ kentoc'h evit kregiñ da vrezeliñ. Trugarez.\n--Merour (Neal) (Kaozeal) 20 Meu 2007 da 14:53 (UTC)\nDont a ran en-dro war ar bajenn-mañ dre zegouezh hag e tizoloan eo bet kemmet ar pennger hep goût din abalamour ma oa bet savet ur pennad amforenn anes goût doare din, un tamm kent. Din da c'houzout e vez graet gant anforenn e geriadur R. Hemon, gant añforenn e geriadur an Here, en hini Favereau hag e levr istor TES. Perak mont da gerc'hat « amforenn » e geriadur tata Vallée? Ar wikipedia n'eo ket ur geriadur etimologiezh. Dleet mat ober gant ar stummoù en implij hiziv an deiz. --Kadwalan 29 Meu 2007 da 14:06 (UTC)\nimplij gant piv? sed aze ar gudenn. heñvel eo din, graet gant ar stumm "amforenn" peogwir eo ret dibab ha kavet am boa gwell dibab ar stumm tostañ ouzh ar stumm orin, setu tout. N'eo ket me a zo aet da glask e geriadur Vallée ivez peogwir n'emañ ket ganin. N'eus forzh penaos, n'on ket chalet gant ar stumm implijet da bebger na tamm ebet. Pennadoù doubl a oa ha ret o enteuziñ dindan un titl nematañ. Mat e vefe mont e darempred gant Bianchi-Bihan bet savet ar goulenn gantañ er penn-kentañ ha bet savet ar pennad all gantañ evit en em renkañ kenetrezoc'h ho-taou ha neuze e vo lakaet an titl a gav gwelloc'h deoc'h. A galon, Neal (Kaozeal) 29 Meu 2007 da 16:13 (UTC)\nDireizh hag untuek e kavan an enteuzadenn-mañ.\nUntuek eo abalamour ma n’eus ket bet kaoz eus nep enteuzadur er bajenn kaozeadenn en a-raok evit reiñ an tu d’an eil pe d’egile da reiñ e soñj. Ha mallus e oa ober diouzh goulenn BB?\nDireizh eo abalamour ma ne zouj ket ouzh unan eus reolennoù ar wikipedia : skrivañ e peurunvan. Añforenn eo ar stumm reizh e peurunvan. N’eo ket diabeg eo bet choazet skrivañ añforenn gant ar geriadurioù a-vremañ, me gred. Roet am eus daveoù splann : geriadur R. Hemon, ar geriadur istorel, hini Favereau, hini R. ar Porzh, geriadur an Here. Menegomp ouzhpenn c’hoazh an Notennoù diwar benn ar Gelted kozh (p.41 ha kement zo), levr istor 6vet klas an embannadurioù TES (p. 80) ha barzhonegoù Anjela Duval (« Kanenn-bobl a Vro-Gambodj »). Kavout a rafen iskis gwelet unan bennak oc’h en em c’houlenn gant piv e vez implijet ar ger-mañ goude-se.\nDispredet eo ar stumm « amforenn » ha ma vefe da vezañ degemeret, pezh a gavan diezhomm dre ma ne vez ket implijet hiziv an deiz, e vefe da vezañ degemeret evel eilstumm hepken ha n’eo ket evel pennger.--Kadwalan 1 Ebr 2007 da 15:52 (UTC)\nAmforennoù Amfitrion[kemmañ ar vammenn]\nEvel skrivet war ma fajenn emginnig\ne ran gant geriadur Vallée, hag eveltañ e kavan furoc'h ober gant amforennoù, setu n'evan ken nemet gant se ken: ar son hag ar blaz a blij din, dezhañ moarvat e rae ivez ; eus un añforenn avat n'ajen ket d'evañ.\npa vezont dre skrid avat ne ran ket war dro an amforennoù ken , na war-dro Hellaz kozh nemet em levrioù, abaoe ur pennad. Ar perag zo skrivet ivez.\nKavout a ran e klot brav ar ger gant nimfenn, hag evel just Amfion, Amfitrion, Amfitrit, hep ankouaat Amfiloc'hos.\nBianchi-Bihan 29 Meu 2007 da 16:46 (UTC)\nAdtapet diwar « https://br.wikipedia.org/w/index.php?title=Kaozeal:Amforenn&oldid=143148 »\nKemmoù diwezhañ degaset d'ar bajenn-mañ d'an 1 Ebr 2007, da 15:52.


Pourc'hoad — Wikipedia\nGraet e veze an anv-se\neus deanelezh Porhoët, en eskopti Gwened ;\narc'hidiagonelezh Porhoët, en eskopti Saint-Malo ;\nBeskontelezh Pourc'hoad zo diazezet war ur berc'henniezh e kornog kontelezh Roazhon gant ar beskont Eudon (pe Eudes e galleg) meneget e 987 en amzer Konan Iañ. Ur veskontelezh e oa a-benn an XIvet kantved, enni ouzhpenn 140 parrez ha tost da 4 000 km². Kentañ beskont a anavezer e oa Gwethenoc (Gwezhenneg), an hini a savas ur voudenn e Château-Trô (Kastell-Tro?) e kumun Gwiler-Porc'hoed (Guilliers e galleg) , a zo anv anezhañ en 1008 en amzer an dug Jafrez Iañ.\nAdtapet diwar « https://br.wikipedia.org/w/index.php?title=Pourc%27hoad&oldid=1645983 »\nKemmoù diwezhañ degaset d'ar bajenn-mañ d'an 21 Mae 2015, da 10:38.


Comzou ar bardonerien - Wikimammenn\nComzou ar bardonerien\nA. Lefournier ha Ian Salaun, 1889 (p. 57-60)\n◄ Pelerinach Paray-le-Monial Comzou ar bardonerien Da vam Doue ►\nComzou hiniennou euz ar bardonerien.\nUnan a zo bet souezet braz o velet feiz ar bardonerien. Dre ma tigouezent, daoust pe ger skuiz e vijent, ne ket da glask bouet na lojeiz eo e zeant ; ne zonjent ket e kementse. Ho frez oa mont da velet chapel ar galon sacr, da bidi, da reseo Jesus-Christ er sacramant euz he garantez.\nEun all a zo bet sebezet o velet ar jeneral Charet o vont da gommunia hag o tont goudeze, an daelou en he zaoulagad, da boket d’he baniel ha d’he briata. Daou c’hant antercant zouav a ioa oc’h heul Charet, hag a ra oll evel ho Jeneral ; mont a reont a renk da reseo ho Doue, ha goudeze e teuont ive an eil varlerc’h egile, da boked d’ar baniel-ze, baniel ar galon sacr, bet gantho var an dachen a vrezel, ruziet ha livet gant goad ho c’hamaradet. Hag an oll zouaved calonek-ze a vouele puil, ha kement a ioa var al leac’h a zirede ive an daelou euz ho daoulagad. Nag a zaelou a zevosion ne deus ket scuillet eno ! Nag hen a voa eno birvidig an oll galonou ! Leanezed Paray eo o devoa brodet baniel ar zouaved, hag epad ma tremene ar pez a vercan ama, ho c’hlevet, adren ho grill, o lenva fors.\nEur pardoner all a gont pegement eo bet touchet he galon o sellet oc’h ar panielou deut di a bep carter, hag o lenn ar geriou scrifet pe nadozet varnezho. An oll bardonerien a bede c’hoek calon Jesus, a galon hag a c’hinou. Mes ar panielou-ze a vije lavaret a raje ive ho feden en hano ar c’harter en doa ho digaset, ha zoken ar panielou-ze o chom eno, a vezo eur beden peurbaduz e kenver ar galon sacr.\nCalon Jesus, saveteit ar Frans ! Ar c’homzou-ze a lennet var baniel ar zouaved ha var galz a banielou-all.\nCalon Jesus, o pet truez ! pardon !, pe eur ger all bennag evelse a velet var galz a re all. Daelou a deue en oll daoulagad o velet baniel an Alsas, goloet e du, hag ar c’homzou truezus-ma : « pardon, va. Doue, pardon ! » ha neuze baniel Metz, chadennou outhi, hag ar c’homzou merket varnhi a scoe e calonou an oll : « Jesus, hon rentit d’ar Frans ! » Baniel ar Pologn a velet ive, ha neuze baniel Spagn, ar broiou zo muia mac’haniet hag a zo truezusa ho stad. O ama e veler o tont da gaout calon Jesus kement zo e poan, en anken, ervez comz hor Zalver : Venite ad me omnes qui laboratis…\nBaniel Orlean a veler gant skeuden Jannet Darc, ar plac’h iaouank santel-ze a voue digaset gant Doue evit trec’hi ar saozon, enebourien ar Frans, ha cas an estren-ze er meaz euz ar vro. Baniel Tour a veler ive, gant skeuden sant Martin, skoazeller braz ar Frans, an hini zo bet he vez ker gloriuz, hag a vezo c’hoaz ep mar, abars nebeut ama.\nE Frans, eme c’hoaz eur pardoner all, pa zigouez eun dra bennag ha n’omp ket boas da velet, ec’h hejomp hor penn hag e lavaromp divar fae : Bah ! eur c’hiz adarre hag a ielo kuit abenn eur pennad ! Hag o lavaret kementse e caf deomp diskuez calz a speret hag a skiant. O velet ar pez a dremen brema en hon touez, lod a lavar : Sell, giz ar pelerinachou o tont adarre en dro. Ia, mes perag ha penaus e teu an distro-ze ? An Aotrou’n escop de Lezeleuc en deus lavaret ar ger guirion var gementse : Ar feiz eo o resusita ! Hag ar re ne velont eno nemet eur c’hiz o tont en dro goude beza bet taolet eur pennad a gostez, ne velont ket petra a dremen, ha ne anavezont netra en oberou Doue. Ha n’en deus ket zoken an tad santel, brema ez euz eur sizunveziou bennak great menek da lakat e reng ar zent ar pelerin paour Joseph Beneat Labr, skuer ar belerined, an hini a ioa brema ez eus cant vloaz, o redeg euz an eil leac’h santel d’egile, evel pa vije falvezet da Zoue he zigas araog evit diskuez petra a dlie da zigouezout en hor bro ?\nEun tamig histor skueriuz evit echui ar pennad scrit-ma :\nPardonerien Tour, an derc’hent m’en em lakejont en hent, da lavaret eo, d’an eis varnugent a viz Even, a ieas d’an oferen da chapel sant Martin. An Aotrou Arc’hescop he unan a lavaraz an oferen evitho, hag ho bennigaz, hi hag ar panielou a dlie mont gantho.\nEn oferen-ze, etouez ar re all, e voa eur vaouez paour ha ne rea nemet gouela, ha pa voue goulennet outhi perag e vouele, e respontas ne voa netra oc’h ober poan dezhi nemet ma e devoa eur c’hoant bras da vont ive da Baray ; mes ker paour e voa ma n’e devoa ket eur guennek var he hano. An tad Rey a ioa e niver ar bardonerien, en em lakeas da ober eun tamik kest, hag en eun taol e voue savet dezhi peadra da baea he flas ha pemp real ouspen ; ha setu hi er wagon gant ar bardonerien all.\nAr baourez kez, pa zigouezaz e Paray, kenta tra a reaz oa prena eur chapeled a goustas dezhi pevar real, neuze e lakeas daou venneg e souben, hag an tri guenneg all a deuas ganthi d’ar gær. An noz a dremenaz er Chapel. Evelse ar vaouez-ze a dremenaz daou zervez hag eun nosvez, hag a reas var dro daou c’hant leo couls lavaret ep dibri tam na cousket. Ken na voa deut d’ar gaer ne lavaras ket pe seurt implich e doa great gant he femp real ; rag aoun e devoa da ober dies da zen, ha c’hoant e devoa da gaout eur chapeled, evel ar re all, evit delc’her sonch euz he felerinach.\nAdtapet diwar « https://br.wikisource.org/w/index.php?title=Comzou_ar_bardonerien&oldid=161666 »\nKemmoù diwezhañ degaset d'ar bajenn-mañ d'an 8 Mae 2020, da 09:05.


Kaozeadenn Rummad:Yezhoù - Wikipedia\nha tu vefe da unan bennaket sevel un isrummad familhoù-yezh - ne deuan ket a-benn. trugarez Neal 18 Gwe 2005 à 09:21 (UTC)\nKalz re a pennadoù a zo er rummad-mañ: ret vije krouiñ is-rummadoù: dre kevandir/bro ha dre familhoù yezh. Ha tennañ ar rummad Rummad:Yezhoù ar bed eus an holl pennadoù. Da lavaret eo: pep pennad en do da rummad: broioù e lec'h ma vez komzet dindan ar furm Rummad:Yezhoù Iran, h.a. hag e familh yezh: skouer Rummad:Yezhoù iranek. Ar rummadoù-mañ a gaso o unan da us-rummadoù dre kevandir evel Rummad:Yezhoù Europa, ha dre familhoù-yezh brasoc'h evel Rummad:Yezhoù indezeuropek. Hag ar rummadoù-mañ, a benn ar fin, a gaso d'ar rummad Rummad:Yezhoù ar bed evit sevel ur seurt wezenn rummadoù sklaer. Ur c'hinnig eo kement-mañ nemetken. Benoni 26 Gen 2007 da 16:37 (UTC)\nA-du penn-da-benn evit isrummata seul bishoc'h seul welloc'h. Peurliesañ avat e vefen a-du evit tennañ diouzh ar rummadoù ledanoc'h pennadoù rumataet e rummadoù strishoc'h, da skouer ma vez un skrivagner rummataet en ur rummad "Skrivagnerion vrezhon" (rummataet d'e dro er rummadoù ledanoc'h "Skrivagnerion" ha "Bretoned", lakaomp) ne vefe ket ret lakaat ar memes pennad er rummadoù "Skrivagnerion" ha "Bretoned". Luziet ma soñj un tammig, met gallout a rin displegañ un tammig hiroc'h m'ac'h eo digomprenus penn-da-benn. Ebvit ar yezhoù avat eo talvoudus d'am soñj kaout ur renabl hollek en ur rummad bennaket eus an holl yezhoù gante pennadoù war ar raktres urzhiet hervez urzh al lizherenneg dreist-holl peogwir eo bet implijet a-wechoù stummoù brezhonekaet divoas ha n'hall kt pep hini goût, hep lenn ar pennad, e pe familh emañ renket ar yezh-mañ-r-yezh. A galon, ha kalon vat gant al labour ramzel o tennañ d'ar rummata dre ma faot e gwirionez evit a sell ouzh ar yezhoù rak krog e oan da sevel pennadoù diwar o fenn hep soñjal re e penaos o rummata, met yaouankoc'h e oan d'ar mare-se ha desketoc'h bremañ un tammig....) --Neal (Kaozeal) 26 Gen 2007 da 16:51 (UTC)\nAdtapet diwar « https://br.wikipedia.org/w/index.php?title=Kaozeadenn_Rummad:Yezhoù&oldid=1745526 »\nKemmoù diwezhañ degaset d'ar bajenn-mañ d'an 10 Ebr 2017, da 10:21.


Buhez ar Zent. pages pages 923, 924. Encyclopédie Marikavel.\npages 923, 924\nPemzekvet devez z viz Eost\nen parouz Perros\nPell amzer zo, gouel ar Werc'hez hanter-eost a zo eun de kaer ha meurbed santel en parouz Perros hag er parouziou tro-war-zro.\nAn holl dud a deu d'ar vro, a-dost pe a-bell, a blij d'eze mont betek ar chapel savet war eur blenen uhel, a-us d'ar mor, chapel Itron-Varia-Sklerder. Ar gwir gristen a goue raktal war bennou e zaoulin d'ober eur beden ; an den badezet ha dilezet gantan e fe n'hall ket harz da vezan souezet, hag alïes e teu war e vuzellou an Ave Maria desket gwechall war barlen e vamm.\nHag en gwirione, ar chapel-man a zo dispar e-touez ar re-all ; en tu-hont mac'h eo kempennet brao ha kizellet kaer, he deus eun istor ; gallout a rêr lavaret ec'h eo chapel ar burzudou.\nBreman zo demdost da c'houec'h kant vla, listri Roue Frans, renet gant eur Breizad a fe, markiz ar Barac'h, eus Louannek, oa o tistrei diouz Bro-Zôz. Mal oa an avel, sioul ar mor, glas an oabl ha seder an holl galonou, en eur dostât ouz ar vro, ar gerent hag ar vignoned karet. En eun tol, e sav eur vougen hag a 'n em led hag a denva evel eur goumoulen ; an heol zo kuzet, an oabl tenvalaet; red eo chom hep finval. Mes an avel a deuas da grenvât hag en despet d'ar sturier, al listri a oe kaset war eun war reier ar Jentilez. Ar markiz, dirak ar maro ken tost, a gouezas war e zaoulin ha gantan e holl verdidi ; « O Mari, emezan, Mamm Doue, Rouanez Breiz hag ar mor, pezet true ouzimp ; sovetaet ac'hanomp, hag evel testeni a anaoudegez vat, me a zavo d'ec'h eur chapel ! »\nA-boan ma oa achu ar beden, an avel a droas krenn, hag elec'h kas al listri war ar reier, e sikouras aneze da vont warzu an ôd ; er memez koulz, 'us da reier Ploumanac'h, e oe gwelet eur barr heol hag a diskouezas d'ar sturier an hent da vont da borz Perros, 'lec'h ec'h arrujont nebeut goude. Holl asamblez ec'h ejont gant fe betek ar mene o devoa gwelet warnan ar sklerijen vurzudus o tarzan ; kouezan rejont d'an daoulin evit trugarekât ar Werc'hez. Ar markiz a brenas eul loden douar ha, gant e zanve, e savas ar chapel prometet, hag e roas d'ezi an hano a Ition-Varia-Sklerder.\nAboue an de-ze, n'e ket dihanet Mari da skuilh he bennoz war ar re a deu d'he fedi ha da c'houlen diganti sklerijen, ken evit ar c'horf, ken evit an ene. An dud klanv o daoulagad a deu d'o gwalc'hi gant dour ar feunteun, ha kalz a dizro d'ar gêr pareet, pe, da vihanan, gwellaet. Ar mammou kristen a blij d'eze dougen o bugale d'ar chapel evit deski d'eze bale ; a bep tu ar vro, ar belerined a deu a-leiz, hag holl o deve o mennad. hag alïes well. Mes an Itron-Varia-Sklerder 'zo madelezus, dreist-oll, en kenver ar vartoloded ; ar re-man, ken niverus er vro-ze, zo dalc'h-mal eu riskl o bue : o listri 'zo ken dister, ar mor 'zo ken treitour ! Abalamour da ze, arôk kuitât, e teuont da c'houlen digant ar Werc'hez he bennoz ; epad ar veaj, an tad, ar vamm, ar pried, ar vugale, a deu alïes da zaoulinan dirak he skeuden vinniget, hag ar martolod e-unan, mar teu d'ezan, eun devez, bezan gwall-gaset, an eve sonj eus Itron-Varia-Sklerder, hag hon Mamm, evel gwechall evit rnarkiz ar Barac'h, a diwall anezan diouz ar reier, a bella dioutan ar barr-avel fall.\nBep gouel ar Werc'hez, e ve kanet er chapel an oferen hag, ar gousperou, mes gouel hanter-eost eo ar pardon bras. An de arôk, da zerr-noz, gousperou, prosesion ha tantad ; abred dioaz ar heure, oferen ar belerined o deus beajet 'pad an noz, darn en gwetur, muioc'h war droad, kalz, zoken, war o zreid noaz. A rum da rum, ar chapel a ve leun-kouch betek an oferen-bred. ha neuze, tud er porched, tud war ar vered, hag eus an holl galonou, ec'h a eur beden warzu an nenvou. Goude ar gousperou, prosesion dispar, a vije kaeroc'h c'hoaz ma vije nebeutoc'h a divroïdi deut da welet ha nan da bedi ; bugale, tud yaouank, tud war an oad, a gân a greiz kalon kantik Bugel ar Werc'hez, savet gant an ôtrou Thoz, person koz Perros.\nNeb an eus eur wech gwelet ar pardon-man n'hall biken hen ankouât ; neb an eus, eur wech ive, pedet en chapel Itron-Varia-Sklerder, a blij d'ezan distrei, rak eno e kavo dalc'h-mat eur Vamm vat d'hen selaou.\nKristenien, goulennomp digant Itron-Varia-Sklerder miret d'imp daoulagad hon c'horf, mes kentoc'h c'hoaz, reï d'imp sklerijen d'anavezout ar gwir hent hon c'haso d'an nenvou.


Ar c'h-Kiditch a zo ur c'hoari sportel a faltazi deuet eus an heuliad romantoù skrivet gant J. K. Rowling diwar-benn istor Harry Potter.\nEr c'hoari-se e vez enebet daou skipailh, seizh c'hoarier e pep hini, gant ur garg hag ur pal dishenval da bep hini.\ntri anezho zo anvet bannerien, hag a glask merkañ ar poentoù gant ul Lenk,\nun Diwaller, a ziwall ar gwalennoù,\ndaou skoer, karget da gas kuit ar "sklofoù" drouk\nun Taper, a glask tapoutar Fich aour.\nC'hoariet e vez ar sport-se war skubellennoù-nij ha gant un astell koad. Kregiñ a ra ar c'hoari en ur teurel etre an daou skipailh ur volotenn anvet Lenk en aer. Ret eo tapout pe skeiñ al "Lenk", ur volotenn ruz, e barzh unan eus an teir gwalenn, pe lagadenn, hag a zo e skourr en aer, e kamp pep skipailh, en daou benn d'an dachenn-c'hoari.\nEvit diaesaat ar c'hoari div volotenn all anvet Sklofoù a zo diskroget en aer, an div se a zo strobinellet evit reiñ bec'h d'ar c'hoarierien da dizhout ar palioù. Ur mod all evit gounid a zo tapout ur volotenn bihan anvet fich aour, a lak ar c'hoari da echuiñ met diaes spontus eo tapout anezhañ.\n↑ Ar c'hoariadeg Kiditch, e Harry Potter ha Maen ar Furien, pajenn 187.\nAdtapet diwar « https://br.wikipedia.org/w/index.php?title=Quidditch&oldid=1984417 »\nKemmoù diwezhañ degaset d'ar bajenn-mañ d'an 3 Ebr 2022, da 12:19.


Diforc'hioù etre adstummoù "Thailand" - Wikipedia\nDiforc'hioù etre adstummoù "Thailand"\nStumm eus an 22 Du 2018 da 10:52\n2 okted lamet , 1 bloaz zo\nStumm eus an 11 Mae 2018 da 19:50 (kemmañ)\nStumm eus an 22 Du 2018 da 10:52 (kemmañ) (dizober)\n'''Rouantelezh Thailand''' a zo ur vro eus gevred [[Azia]]. Harzoù he deus gant [[Laos]] ha [[Kambodja]] war-du ar reter, [[Malaysia]] war-du ar su ha [[Myanmar]] war-du ar c'hornôg. Riblet eo gant [[pleg-mor Thailand]] war-du ar su ha gant [[Mor Andaman]] war-du ar c'hornôg.<br>\n'''Siam''' ([[Thai]]: สยาม; IPA: [saˈjaːm]) e voe anv arvroar vro betek an [[11 Mae|11 a viz Mae]] []. Ar ger ''thai'' (ไทย) a dalvez ''frankiz'' e yezh ar vro hag anv pobl bennañ ar vro eo ivez.\n== SkollioùSkolioù e bro Dhailand ==\nUr bochad a skollioùskolioù a zo e bro Dhailand : skollioùskolioù e Thailandeg, pe Saozneg, pe Galleg. Kavet eo bet skollioùskolioù e Thailandeg ha Saozneg e bep lerclec'h mes ar re a zo e Galleg emañ ebarzh-barzh Bangkok, Pattaya ha Koh Samui nemetken emañ ar re a zo e Galleg.\n* [http://www.sataban.com Evit gouzout muioc'h diwar-benn skollioù e bro Dhailand]\nAdtapet diwar « https://br.wikipedia.org/wiki/Dibar:MobileDiff/1811058 »


Ur fri ledan (rimadell)\nBloavezh ar glav (rimadell)\nTonton Jañ-Mari (rimadell)\nBizig bihanik (rimadell)\nAn aval diwezhañ (rimadell)\nO mamm ! Va mamm ! (rimadell)\nSkoulad ar goukoug (kontadenn)\n• Gant Yann-Fañch Kemener\n• Tennet eus Skoulad ar goukoug + Gwelet an holl enrolladennoù tennet eus Skoulad ar goukoug\nUr gontadenn skrivet gant Marthe Vassallo, diwar ul labour enklask graet gant Daniel Giraudon, kontet gant Yann-Fañch Kemener. Ar gontadenn-mañ a oa bet embannet e stumm ul levr-CD e 1996 gant TES.\n[00:00] Ur wech e oa, ur wech ’oa ket — fin, me ’soñj din ’zo bet, bepred, met pell, pell, pell a zo, d’ar c’houlz ma ne ouie ket an dud e peseurt bloavezh e oant ; ur wech e oa neuze ur breur hag ur c’hoar, Ifig hag Ivonaig. Dek vloaz ’oant pe war-dro, hag e oant o chom gant o zud en un ti bihan war ar maez. Ne oant ket pinvidik, met evit paour ne oant ket kennebeut : bout o devoa ur vuoc’h, ur gazeg, ur c’hi hag ur c’hazh, yer ha houidi. Ha tud ha loened en em gleve mat-hardizh, ’vel chas ar gigerien gant ur chapeled saosis ! Ar vugale a veze o flijadur kanañ ha dibunañ rimadelloù a bep seurt, re gamm pe re dort evel homañ :\nDoup ha doup ha doup\nMa c’hazh o nezañ stoup\nMa yar o nezañ seiz\nHa ma c’hog o kanañ dezhi\nAn houidi dorn-ouzh-dorn\nA gas an toaz d’an ti-forn.\nHa tout al loened a c’hoarzhe leizh o c’hof pa glevent. Bemdez e veze klevet ar yar o kanañ, goude bout bet dozvet un û* :\nTomm, tomm, tomm ken na dev !\nTomm, tomm, tomm ken na dev !**\n(* û : vi.)\n(** Evit gwir eo ur c'hoari gerioù tregerieg ma vez distaget heñvel « dozv » ha « dev » (= loskiñ).)\nHa mamm Ifig hag Ivonaig a laoske un toullad ganti da c’horiñ, ma veze gwelet ur pennad war-lerc’h ur c’hlodad poñsined oc’h ober :\nMik, mik, mik, mik, mik, kwikwikwik !\nBruzhun bara ’veze drailhet dezhe, peogwir e c’houllent ! Ha pa veze kann etreze evit goût piv a zebrfe ar muiañ, e teue ar c’hog-Indez d’ober trouz dezhe :\nFri lous, lous, lous !\n… eñ e-unan a oa lesanvet evel-se, ha pa gave tu d’ober eus unan bennaket all, ne vanke ket james.\nD’an nevezamzer e veze klevet ar goukoug o kanañ :\nDa ouel Sant Yann me ’c’h ay en roud,\nA-benn miz Mae ’teuin adarre,\nD’ober plijadur d’ar vugale.\n… kichen pa ’n em chikane an aotrou hag an itron Koukoug ec’h eo : « Kozh koukoug ! Kozh koukoug ! » an hini ’veze klevet… Hag evit ar pichon, pa wele an tad o labourat start, e klaske reiñ kalon dezhañ : « Ed-du ’po paotr kozh, ed-du ’po paotr kozh… » Evit lâret berr, brav e oa bevañ er menaj-se.\n[03:11] Ober a rae an amzer he zro, war-lerc’h an hañv e teue ar goañv, ha war-lerc’h ar goañv e tistroe d’an hañv… Ya, nemet ur wech n’en em gavas ket an traoù evel-se tre : ha setu pezh a c’hoarvezas.\nDa gentañ e voe klevet ar voualc’h o kanañ a-raok an drask. Ha da-lâret ar gaoz :\nPa gan ar voualc’h a-raok an drask\nAn hini ’n deus ket a geuneud, ’c’hall mont da glask.\nUr pennad war-lerc’h, an drask hec’h-unan an hini a ganas :\nKas keuneud d’an ti\nErru zo amzer griz\nSkilhoù berr, skilhoù hir ! Skilhoù hir, skilhoù hir !\nHa neuze e voe komprenet e oa ur goañv eus ar c’hrisañ o tont war-wel.\nGlav-puilh a reas, skorn war ar marc’had, hag an erc’h ne voe ket pell o tont war-lerc’h. Chom a rae ar familh klenket er gêr, al loened er c’hraou, hag ar c’hazh n’houlle ket distokañ diouzh al ludu ken. Tremen a reas ur miz, daou viz, tri miz evel-se. Yenoc’h goañv ne oa ket bet biskoazh.\nErruet miz Meurzh, o welet na dommae ket an amzer, na ne astenne ket an deiz, e teuas ar soñj e penn an dud ne oa ket reizh-reizh an traoù. Dija ’oa ar gwez o vervel diwar re nebeut a heol ; ar marc’h glas ne save ket e lost ken*. Rouesaet e oa an evned ivez.\n(* Ar marc'h glas ne save ket e lost ken : ne skarzhe ket an oabl ; chom a rae teñval.)\n« Pasianted » a lâre an dud, « tremen a ray ar goañv. » Ya, met kaer ’oa gortoz ha gortoz, ha kaout pasianted, ne dremene ket. E miz Mae e oa krog ar boued da vankout e lec’hioù zo, kenkoulz d’an dud ha d’al loened, pa ’oa ket tu da gaout legumaj na da hadañ ed…\n[05:28] Un devezh ma oa Ifig hag Ivonaig o-unan er gêr, e teuas ur rujodenn da glemm ouzh ar prenestr : « Riv, riv, riv ». « Riv » a lâre, ken truezus ar gwel diouti ken e oa laosket da zont e-barzh, ha roet un tammig soav dezhi d’he merenn. Lakaet e voe da dommañ e korn an oaled en ur banerig dousaet he foñs gant spoue, Ivonaig o wriat en he c’hichen. ’Benn ur pennadig goude he devoa adkavet he nerzh, hag e voe digoret dezhi.\nNe voe ket pell avat o tistreiñ. Stokañ ’reas ouzh gwer ar prenestr, evel ar wech kentañ. Met en taol-se e oa deut un dra bennak ganti : ur c’heotenn a ’r seurt n’o devoa ket gwelet biskoazh ; alaouret-tout e oa, gant un dakadenn glizh-arc’hant en he beg. Ar rujodenn a roas ar c’heotenn d’ar vugale, ha kerkent e oant kat da gompren ar pezh a lâre dre he c’han.\n« Bremañ, » eme an evn, « pa ’m eus roet ar c’heotenn aour deoc’h, ec’h intentfet yezh an holl lapoused. »\n« Trugarez dit avat, » eme Ivonaig, « met petra zo kaoz e roez anezhi dimp ? »\n« Saveteet on bet ganeoc’h, » eme ar rujodenn, « ha gant se em eus soñjet e oa moaien din goull sikour diganeoc’h c’hoazh ur wech. Ezhomm hon eus* diouzhoc’h. »\n(* E kornioù 'zo eus Breizh e vez lâret momp e-lec'h hon eus.)\n« Piv ? »\n« Ni, an evned tout. Evit an hañv. »\n« Ne gomprenan ket, » eme Ifig.\n« Ma, » eme ar rujodenn, « sur a-walc’h ’peus c’hoant goût petra ’zo kaoz n’eo ket deut an hañv en-dro ? »\n« Te ’oar ? » eme ar vugale.\n« Ya, » emezi, « ur gwallzarvoud zo en em gavet gantañ. »\n« Ur gwallzarvoud ? »\n« Ya, ordinal ec’h a an hañv gant ar gwennidelled pa lañsont kuit e fin ar bloaz, hag e tistro gante e miz Ebrel. Pezh a zo, evit ar bloaz, pa oant o tremen ’us d’ur c’hoad, disoursi ha dievezh ma oant, o deus laosket ar sac’h da gouezhañ. Met dindan e oa tud o tiskar ar c’hoad, hep teurel pled ouzh pezh en em gave dindan o bouc’hal — hag unan dioute en deus skoet ur pezh taol gant an hañv… »\n« N’o devoa ket gwelet anezhañ ? »\n« Nann, an digoaderien, te ’oar… Bepred o deus ranket ar gwennidelled distreiñ a-denn-askell da balez Roue an Evned, da glask pareañ an hañv. Kalz evned all zo aet di da sikour, met hini ebet diouzhimp n’eo deut a-benn da glozañ ar c’hloaz… »\n« Ha petra a c’hallfemp-ni ober ? »\n« Bremaik, » eme ar rujodenn da Ivonaig, « ’m eus gwelet ac’hanout o labourat gant un tammig houarn hag un neudenn… »\n« Hañ, un nadoz, » eme Ivonaig. « O wriat e oan. »\n« N’hallfec’h ket dont da… Penaos e lârez ? »\n« Gwriat. »\n« Da glask… ad… gwriat an hañv ? A-hend-all e vefomp c’hoazh mizioù o labourat warni — hag ar bed ne bado ket keit-se gant an anoued ! N’eus ket amzer da goll. »\n« Ya, met ne oaran ket pelec’h emañ palez Roue an Evned ! »\n« Deuit ganin d’ar c’hoad, » eme ar rujodenn.\n[09:30] Hag int war he lerc’h betek ar c’hoad. Ennañ ’oa ar big ouzh o gortoz.\n« A ! ’Benn ar fin ! » emezi. « Erru oc’h ! Krog ’oa da vezañ yen din dre forzh gortoz. »\n« Ar big an hini a gaso ac’hanoc’h betek ar palez, » eme an evn bruched-ruz. « Gwelet a rafet, » emezañ, « un tammig torr-penn eo, bepred o ragachat, met jentil eo ken ec’h eo… »\n« Brav a-walc’h eo se, » eme Ivonaig, « met ho palez n’emañ ket re bell emichañs ? Mamm ha Tad a vo nec’het ! »\n« ’Rez ket gwad fall, » eme egile, « me ’zisplego dezhe. Kerzhit, bremañ ; prez a zo. Chañs vat ha kenavo ! »\nHag ar vugale en hent, da heul ar big.\nGoude kerzhet ur pennadig, en em gavjont gant un drask vihan hag a gane :\n’Teus ket a vutun ?\nKae davit, kae davit, kae davit !\nAn hini gozh ’roio dit\nAn hini gozh ’roio dit.\n« Reiñ peoc’h ’ta, genaouegez, » eme ar big dezhi, « te ’soñj dit eo poent butuniñ ? »\n« N’eo ket se, » eme an evn, tres tristik warnañ, « met pa ganan ’vez un tammig tommoc’h din, ha n’anavan ken ’met ar son-mañ… »\nHag e krene gant ar riv, ken e tistagas ar big ur bluenn eus he c’hof, hag e roas anezhi d’an drask. Kerkent e troas ar bluenn en ur pallennig gloan marellet gant pikoù du da vont asambles gant kof an evnig, ha just-bras evel e vanke dezhañ d’en em lakaat dindan. « O ! Trugarez dit, » emezi.\n« Ha n’eo ket fallgaloniñ, hañ ? » eme ar big. « Ni zo ’vont da gerc’hat an hañv. Kenavo ! »\nHag en hent, o-zri.\n« Penaos ’teus graet, evit ar pallenn ? » eme Ivonaig.\n« Hañ, hañ… » eme ar big. « ’M eus ket droed da zisplegañ deoc’h. » Met plijet-bras e oa gant ar goulenn. « Lakaomp em eus bet amzer da zeskiñ tammigoù traoù em buhez. »\n« Hama ? » eme Ifig. « Ha ’tefe ket desket ur stumm bennaket all d’ober dimp nijal eveldout ? Buanoc’h ec’h afemp. »\nSouezhet-bras ’oa an evn. « Petra, erru oc’h skuizh ? »\n« Ya ’vat ! » eme ar vugale.\n« Biskoazh kement-all, » emezi. « ’M boa ket soñjet en dra-se… » Chom a reas da brederiañ ur pennad. « Ya, tu zo… Sell, penaos e oa ? Hm… »\nJuntañ a reas beg hec’h askell dehoù ha bizied he zroad kleiz en ur zistripañ latin, ha raktal e voe cheñchet… en un touseg tev.\n« A, chaous ! » emezi. « N’eo ket se ! ’N em dromplet on. »\nKlask a reas adarre, gant gerioù all. Ya, met ar wech-se e teuas da vezañ un olifant !\n« Fidamdoustik ! » emezi. Krog e oa da goll hec’h oremus*. « Met petra ’oa, ’benn ’fin ? A, ya :\nAr yar a gar he lapous\nAr yar a gar he lapousig\nSe an hini eo ! » Ha raktal e teuas da vezañ bras, bras… brasoc’h evit ar vugale, ’barzh fin ar gont.\n(* Krog e oa da goll hec'h oremus : krog e oa da ankouaat ar pezh a ouie, da veskañ pep tra.)\n« Ale, deomp dezhi… War ma c’hein ! Ifig a-gleiz, Ivonaig a-zehoù ! »\n[14:15] Hag e talc’he da nijal ha da nijal… Ar vugale a oa brav dezhe, en o c’hoazez war gein ar big, o sellet ouzh ar vro o tremen dindan o zreid. Ivonaig ’oa ’n em lakaet da c’hwitellat un ton seder.\n« Oc’ho, » eme Ifig. « ’Teus ket klevet lâret :\nUr plac’h hag a c’hwitell, ur yar hag a gan\nTroc’hañ o goûg dezhe, ha skeiñ ’nezhe en tan ! »\n« Serr da veg, fri-mic’hi, » a respontas he c’hoar en ur c’hoarzhin, « c’hwitellat a rin ma ’m eus c’hoant d’ober, na petra ’ta ! »\n« Hag e vo ar gwir ganit ’vat ! » eme ar big a oa o selaou.\n« O, evit ober fent e oa, » eme Ifig…\n« Ya, » eme ar big, « n’eus ket forzh ; n’eo ket bewech ar wirionez a zeu gant ar furnez eus ar bobl. Diwar ma fenn-me, na ve ken, nag a gozh kaozioù zo bet drailhet ! Soñj ’ta e vez lâret :\nPa groaz ar big en henchoù\nPrestik e tremen an Ankoù\n… pe c’hoazh e santfen ar marv ha me ’oar… Ha pa vefe gwir, n’eo ket me a zegas anezhañ bepred ! Añfin, d’an nebeutañ zo un dra vat gant ar c’hredennoù-se : pa savan ma neizh tost a-walc’h ouzh un ti, ne greder ket diskar anezhañ ken, gant aon e sachfen chañs fall war al loened…\n“Diwall diouzh ar piged porzh” a lâront. N’eo ket me a rafe se, feiz nann ’vat ! Met a-drugarez d’ar gredenn e vezan laosket en peoc’h — setu n’an ket da zislâret, hañ ? Ha divinadelloù zo ivez diwar ma fenn — met ar re-se zo c’hwekoc’h ! Sell, da skouer :\nUn ti uhel savet a zo priennet met n’eo ket razet, petra eo ? »\n« Hmm… Lâr ’ta ? »\n« Ma neizh ! » eme ar big.\n« A ya ! Sell, anavout a rez homañ :\nPetra a dap an hini a dap ur big ?\nDigant hon eontr em eus klevet anezhi. »\n« Evel-just !\nMuioc’h a bluñv evit a gig.\nHa gwir a-walc’h eo se ! Penaos e c’halljen nijal evel ma ran ma vijen pounner ha lart ?\nAr big war ar gloued hag ar gloued a bleg, ar big war ar prad, ar prad war ar big, hag ar big a varv mik. ’Soñj ket deoc’h ?\nYa, met an hini a blij din ar muiañ eo ar pezh a vez lâret eus unan bennaket disto e benn : “aet eo e vlev gant ar big !” N’afen ket d’ober ul laeroñsi a-seurt-se, met brav e kavan honnezh memes tra ! »\n[17:15] Ha mont, ha treuziñ ar c’hoad. Pa oant o nijal ’us d’ur prad, e klevjont a-greiz-tout ur vouezh o touiñ leoù :\nDiu ! Diu ! Diu !\n« Hopala ! » eme Ifig, « amañ zo unan hag a zo pe drouklaouen, pe desavet fall ! »\n« An eil hag egile, » eme ar big. « An alc’hweder an hini eo. Gwechall e oa-eñ a gase an eneoù d’ar baradoz. Met kement a leoù fall en deus touet ken eo bet skarzhet eus e blas, ha lakaet sant Pêr en e lec’h. Hag abaoe e vez o klask distreiñ di. Selaouit ! »\nAn alc’hweder a oa o sevel uhel-uhel en ur ganañ :\nPêr, Pêr, Pêr, Pêr, Pêr,\ndigor din, digor din, digor din !\nBiken ledoued na rin !\n« Ha sant Pêr, » eme ar big, « a ra skouarn vouzar ; n’en deus na fiziañs na c’hoant da goll e blas ! »\nO welet na zeue respont ebet, e tiskennas an evn en-dro en ur grial :\nDiu ! Diu ! Diu !… Kouezhet en ifern.\n« Paour-kaezh, » eme ar big. « Deomp pelloc’h. »\n[18:45] Nijal a rae ar big ’us d’ar parkeier. Prestik ec’h eas an deiz war wanaat. Sklaer e oa an noz, ha yen-sklas. Ifig hag Ivonaig e oa ar wech kentañ dezhe bout o-unan er-maez d’an eur-se, ha goude ma oa ar big vras asambles gante, ne oant ket re fier evit afer-se. Bete-goût e teufe ul loen spontus bennak — ha ma ’n em gavfe ar pipistrell ? « Diwall Ifig pa ’c’h i da redell* / bezañ gwelet gant ar pipistrell » a lâre o mamm-gozh dezhe… Ha ma vefe ar gwir ganti ? A-greiz-tout e voe klevet ur c’hwitelladenn skrijus ; spouronet an daou vugel ken na grenent. Ma weljont ur pezh evn du ha vil, vil ken e oa ! o tostaat dioute e sklêrijenn al loar.\n« Oc’hola, pig, » eme an evn, « da belec’h ’out ’vont ? »\n« Salud, koukouweñv**, » eme ar big, ken sioul ha tra, « o vont da gerc’hat an hañv ’c’h omp. »\n(* redell : redek.)\n(** koukouweñv : un evn spontus ijinet gant an dud vras evit miret ar vugale da vont er-maez diouzh an noz.)\n« Hag an daou-se ? Piv int ? Bugale ken yaouank-se a vefe dleet dezhe bout er gêr d’an eur-mañ ! »\n« Ifig hag Ivonaig zo o tont asambles ganin da sikour pareat an hañv. Gouzout ’walc’h a rez penaos ’mañ kont en deizioù-mañ… »\nChom a reas ar goukouweñv da dortal ur pennadig. « Boñ, mat eo, met n’ez ket da lâret d’ar roue ’m eus laosket ar vugale da dremen ! Difennet eo din ! »\n« ’Rin ket, prometiñ ’ran. Trugarez dit ha kenavo ! »\nHa da vont gant an hent adarre, o-zri, ken buan hag an avel yen.\n« Piv ’oa honnezh ? » eme Ifig.\n« Ar goukouweñv ? He micher eo spontañ ar vugale evit na chomfent ket re bell er-maez pa deu an noz. ’Ra ket droug ’bet dezhe gwech ebet, met ober ’ra aon dezhe. »\n« Sur out ? »\n« Ya, pa lâran dit. Ale, grit un tamm kousk bremañ, peotramant e vo deiz a-raok ’po kousket takenn ! »\nSentiñ a rejont — e gwirionez e oant brevet, ha kontant da gaout ur pennadig diskuizh.\n[22:26] Dihunet e voent gant trouz ar gwagennoù ha c’hwezh an dour-sall. Erru e oant a-us d’un draezhenn. Biskoazh en o buhez n’o devoa gwelet ar mor.\n« Pig, » eme Ivonaig, « peseurt stêr eo honnezh ? Na ledan eo ! »\n« N’eo ket ur stêr eo, » eme ar big, « ar mor eo. »\n« O vont da dreuziñ ar mor ec’h omp ? »\n« Ya, met pas penn-da-benn. War un enezenn ’mañ palez ar roue — sell, hini ar ganaouenn :\n’Barzh un enezenn ’kreiz ar mor (div wech)\nMe ’moe laket ur yar en gor, àr vordig an dour lijer\nMe ’moe laket ur yar en gor, àr vordig an dour\nSeitek ui dezhi ’moe laket (div wech)\nTriwec’h lapous din ’oe savet àr vordig an dour lijer\nTriwec’h lapous din ’oe savet àr vordig an dour.\nKozh eo ar ganaouenn ken ’c’h eo cheñchet ar pozioù, met e gwirionez ec’h eo eus palez ar roue an hini ’oa anv e-barzh. »\n« Met petra zo kaoz n’eo ket bet kavet gant den ebet c’hoazh ? »\n« Ret eo kaout ar c’heotenn aour, ha kompren hon yezh evit gwelet an enezenn. Ale, bec’h dezhi ! »\nHag int da skeiñ war-zu ar mor.\nNe oant ket nijet pell c’hoazh ma weljont div skrevenn* :\n— Me zo bet klañv ! Me zo bet klañv !\nN’out ket deut da’m gwelet !**\n— ’Ouien ket, ’ouien ket.\n— Gouies, gouies, gouies !\n(* skrev : amañ evit gouelan.)\n(** da'm gwelet : al lenner a lavar da'm welet.)\nO welet ar big o tont, e sioulajont un disterañ :\n« Salut, pig ! O vont d’ar palez ’out ? »\n« Ya ’vat ! » eme ar big. « O vont da lakaat an hañv en e blom en-dro, e-lec’h koll amzer da sachañ pluñv ma amezegez ! Ma ’c’h out bet klañv, ar bed zo un hanter glañvoc’h ! »\nHag e laoskas an div all, digor o begoù war nav eur*** ken ne gredent ket adkregiñ gant o riot ken.\n(*** digor o begoù war nav eur : digor-frank o genoù gante.)\n[24:56] « Pell eo ar palez diouzh an aod c’hoazh ? » a c’houlle Ivonaig.\n« N’eo ket, » eme ar big. « A-hend-all n’hallfe ket tout an evned mont di. Start eo treuziñ ar mor, gouzout a rez, d’ul lapous koulz ha d’un den ! Klevet ’m eus lâret, da skouer, e oa deuet an houp hag ar gazeg-koad o-div asambles, gwechall-gozh, eus an tu all d’ar mor. »\n« ’Vel ar sent kozh, sell, » eme Ifig.\n« Just ! Paourkaezh kazeg-koad a gave diaes he jeu, me ’lâr dit. Skuizh e oa deut da vezañ ken e vane kousket a-wechoù, ha dañjer warni da gouezhañ en dour. Met an houp, pa wele he c’hompagnonez oc’h izelaat, a grie : « houp ! houp ! houp ! » a-benn dihuniñ anezhi. Sevel a rae ar gazeg-koad en-dro en aer, ha nijal ; met ne veze ket pell o pouezañ butun adarre, ma ranke an houp dihuniñ anezhi en-dro… hag evel-se e-pad ar veaj ! Hag abaoe e vez gwelet ar gazeg-koad, pa nij, o tiskenn hag o sevel prim. Tapet eo ar pleg ganti ! »\nGwir e oa ne oa ket pell an enezenn : buan a-walc’h e teuas war-wel. Ne oa ket gwall ledan, met goloet penn-da-benn a goadeier uhel ha kozh. Ma ’n em c’houlle ar vugale penaos e c’halle gwez a-seurt-se kreskiñ en desped d’an avel-vor, pa oa chomet daoubleget ha krazet gant an holen ar re o devoa gwelet war an aod.\n« Ac’ha ! » eme ar big, « Roue an Evned n’eo ket forzh piv ! Pell zo ’n deus graet marc’had gant an Avel : desket hon eus dezhañ kanañ ha c’hwitellat, ha eñ eus e du ne deu ket da c’hwezhañ war hon rouantelezh, nemet un aezhennig flour a vefe. Ma, erru omp ! » Ha hi da ziskenn war-du an aod.\nGoloet e oa an oabl. Gwelet a raent an holl skreved o tistreiñ d’an douaroù en ur grial : « Glav ! Glav ! Glav ! » Ha pa oant o vont e-barzh ar c’hoad, e teuas ur c’hefeleg d’o heul. « Bastik, » eme ar big, « se n’a ket d’ober ma jeu… »\n« Petra zo ? » eme ar vugale.\n« ’Mañ ar c’hefeleg o vont d’ar c’hoad\nGlav kerkent beg e droad.\nHag ar skreved ’peus bet gwelet bremaik ne ’n em dromplont kammed a-fed amzer. Pezh a zo, keit ha ma ray glav, n’houllo ket ar gwennidelled lakaat beg o askell er-maez. »\n« Abalamour da betra ? Ne vezont ket evit nijal pa ra dour ? »\n« Geo, met n’eus c’hwibuenn ken en aer da zebriñ… Petra ’ri ! Ar re-se zo begoù-toull ! Añfin, n’eus mann ebet d’ober… » Hag en ur c’hrozmolat bepred, e teuas en-dro d’he ment orin. « D’ar palez, » emezi.\n[28:38] Ar palez ne oa ket savet gant mein, met kizellet e-barzh kef ha brankoù un dervenn gozh, kozh-Noe ! Ken tev ken e vije bet posupl lojañ un tiegezh a-bezh e-barzh — ha c’hoazh kaout plas d’ober marchosioù. Savet ’oa neizhioù war pep brank, re uhel, re izel, darn gant plouz ha pri, darn gant pluñv ha keuneud. « N’eo ket vil, hañ ? Homañ eo koshañ dervenn ar bed, » eme ar big. Gwelet e veze e oa an hañv e-barzh : en delioù e oa, ha glas-teñval, kazi evel pa vije bet miz Gouere warni. Padal oa krog d’ober glav — takadennoù yen-skorn ha pounner. « Deomp da glask goudor, » eme ar big. Hag int dindan an dervenn, lec’h en em gavas prestik un toullad mat a evned all. Met pebezh spont pa weljont ar vugale !\n« Bugale ! Amañ ! Piv ’n deus degaset anezhe ? Oc’h ober petra ’oa ar goukouweñv ! »\nAr mouilc’hi a grie forzh, hag al laouenan :\nFustañ, fustañ, fustañ\nAr vugale vihan, vihan, vihan, vihan,\nGant ur vazh tev, tev, tev,\n’Giz ma gar !\nDiv vran, re gontant da gaout un digarez d’ober trouz, a goage :\nMarv ! Marv ! Marv ! Marv !\nHag ar cholori a sachas evezh un tad-kozh pintig pounnerglev, hag a c’houlenne :\n« Piv, piv, piv eo aet da Gemper hiu ? »\n(Hemañ ne gomprene mann ebet eus ar pezh a c’hoarveze en-dro dezhañ, ha den ne selaoue anezhañ.)\n« Serrit ho pegoù, pennoù-beuz ! » eme ar big dezhe. « Ifig hag Ivonaig o deus beajet betek amañ, n’eo ket evit ober droug dimp-ni nag evit klevet ho tiotajoù, met evit pareat an hañv ! » Gant ar barrad-mañ ’voe distanet pobl al lapoused, daoust ha ma talc’he ur pennglaouig bennaket gant e soroc’h :\n« Memes tra… » eme unan dioute. « Klevet a-walc’h em eus bet digant ma zad-kozh bezañ disfiz diouzh al loened-se ! Eñ en devoa gwelet kalz dioute o tineizhañ, peotramant o laerezh hon uioù d’ober koñvers etreze. ’Hervez ’oa re ma familh e-touez ar re gaerañ ! “Ur bugel,” a lâre ma zad-kozh, “zo doan da gaout dirakañ kazi ’vel ’rak kazh pe gaerell !” Ha ma zad-kozh ’oa ket gaouiad ! »\n« Ya, » eme Ifig, « met se zo traoù tremenet. Ni zo bet desket dimp-ni chom hep touch na tostaat zoken eus an neizhioù. »\n« Gwir eo, » eme Ivonaig, « ha pas klask tapout hini ebet diouzhoc’h. An traoù-se zo diouzh ar c’hiz kozh. »\n« Ya, ya, » eme ur golvan. « Met n’eus ket keit-se zo ’m boa klevet c’hoazh ur vamm o lâret d’he mab lakaat ur pokad holen war ma lost ’benn pakañ ac’hanon ! »\n« Ale, » eme ar big, « ha paket out bet ? »\n« N’on ket bet, evel-just… »\n« Neuze ? » eme ar big.\nAr golvan ne rannas grik, kouezhet e lipenn war e lapenn*.\n« Gwelet a rit ? » eme ar big. « N’oc’h ket o vont da gaout kaz dioute abalamour da dorfedoù o zad-kokan** ? » Ha d’ar vugale : « Deuit ’ta. Deomp da gaout hon roue. »\n(* Kouezhet e lipenn war e lapenn : serret e c'henoù gantañ.)\n(** Tad-kokan : tad-kuñv kozh.)\n[33:06] Ret e oa ober tro an dervenn ’benn kavout dor ar palez — hini an traoñ d’an nebeutañ. Met o tiwall an nor-se e oa ur falc’hun, ha n’houlle ket leuskel ar vugale da zont e-barzh, kaer he devoa ar big ober gant he mouezh flourañ — hag ivez, war-lerc’h, gant anvioù-lapoused lipet : « Beg-glep ! Penn-stigner-lasoù ! (Homañ ’oa krisañ kunujenn al lapoused.) Pa lâran dit e teuont evit pareat an hañv ! Penn-peul ! »\nAr falc’hun a oa erru skuizh ganti : « Ma, » emezañ, « mont a refont e-barzh ma vez kavet unan dioute da ganañ war ma lerc’h ar pezh ’c’h an da ganañ :\n« Ar voualc’h he deus kollet beg hec’h ivin\nBeg hec’h ivin, hec’h ivinoù, he zreid,\nhe daoudroad, he gar, he divhar, he morzhed, he divorzhed, he c’hof, he lost, he c’hein, hec’h askell, he divaskell, he chouk, he goûg, he fenn, he lagad, he daoulagad, he zeod hag he beg…\nPenaos e ray ’vit kanañ, pa ’n deus teod ebet ? »\n« Fidamdoustik, » eme Ifig d’he c’hoar, « penaos ’vo graet ? »\n« Me ’ya da lâret deoc’h, » eme ar big. « Mont a ra ar gerioù eus an traoñ d’ar c’hrec’h. N’eus ken ’met ober tro ur voualc’h, adalek beg hec’h ivinoù betek he zeod hag he beg. »\nHa gant se e voe dibunet ar ganaouenn evel e oa dleet, hag e voe ret-mat d’ar falc’hun lezel anezhe da zont e-barzh.\nBras e oa an nor evit reiñ tu d’un erer pe zoken d’ur morskoul da dremen, met ne oa ket bet soñjet er vugale, ma rankent mont war o c’hrabanoù. Ul laouenan, mevel ar roue, a gasas anezhe betek e vestr dre trepasoù ar palez. Kizellet e oa ar mogerioù penn-da-benn an trepas, hag al laouenan a oa stad ennañ o tisplegañ petra a gonte an tamm-mañ ’n tamm :\n« A, homañ ! Homañ zo kizellet d’ar gaouenn ha d’ar paun. Ha kizellet brav, hañ ? Gant ampartañ kazeg-koad ar vro d’ar choulz-se — kar se ’oa pell zo ! D’ar c’houlz ma oa roet pluñv d’an holl lapoused. Ankouaet ’oa bet ar paun, ha chomet en noazh-pilh, me ’lâr deoc’h, ’rae ket e damm pabor evel e ra bremañ ! Ma oa aet da gaout hon roue da glemm — añfin, darn a lâr eo an Aotrou Doue e oa aet da welet, me n’ouzon ket… — ha hemañ en devoa respontet dezhañ mont da gestal bep a bluenn gant ar re all. Tout e oant kontant da reiñ unan pe div, nemet ar gaouenn n’houlle ket. Setu ’oa bet-hi kondaonet da glask he boued diouzh an noz, kuit da gaout darempred ebet gant an evned all. »\n« Ar pezh n’a ket da gontañ deoc’h, » eme ar big, « eo e istor dezhañ. Lâret ’vez penaos en devoa tennet ur spernenn eus tal hon Salver ; abaoe en deus e veg stumm ur spernenn, hag ez eus* ur gurunenn aour brodet a liv du war e benn. Ar rujodenn a oa aze ivez, hag he devoa torchet e dal d’ar paour-kaezh, ma oa ruziet he bruched gant un dakenn eus e wad. Chit ! Tostaat a reomp… »\n(* Ar stumm ez eus na vez ket implijet e lec'hioù zo ; a zo 'vez implijet en e blas.)\n[37:18] Arru e oant dirak un nor vras. Div houp eus ar cheuc’hañ a oa o c’hortoz eno, prest da zigeriñ an nor. Ar vugale ’oa hast warne gwelet peseurt penn en devoa Roue an Evned. Ivonaig a soñje dezhi e oa marteze un erer pe un evn kaer eus ar broioù pell. Ifig a wele kentoc’h un alarc’h gwenn-kann. Met pa oant degouezhet er sal ne welent roue ebet.\nDidrouz-kaer e oa an traoù, daoust ma oa un hanter-kant bennak a evned eno. Bodet e oant en-dro d’un neizh, o ! un neizhig brav, savet a-ratozh-kaer gant ar gwennidelled (a zo mestrezed war ar sevel-neizhioù) gant douar-pri, geot ha pluñv fin… Hag e-barzh an neizh e oa an hañv, gloazet. Ar big an hini a dostaas da gentañ :\n« Hm ! hm ! »\nAn evned a droas o selloù war he zu.\n« Erru on, » emezi. « Penaos ’mañ kont gantañ ? »\n« Trist a-walc’h e jeu, » eme ur goulmig-klañvdiourez, tra ma stoue ar gwennidelled o fennoù.\n« Me ’gav din ’m eus kavet an tu da bareat ar c’hloaz. » Ha hi ober sin d’ar vugale da zont.\n« Tud adarre ! » eme ur c’hozh poñsin kazi dibluñv. « ’Soñj ket dit ’zo bet glac’har a-walc’h diwar dorn an dud ? Ne vezont ket evit harz da cheñch un dra bennak : diskar ar gwez, disec’hiñ ur c’heun, klask tennañ muioc’h, ha muioc’h c’hoazh eus an douar, louzañ betek an dour a evont hag an ed a zebront… Ha lazhañ, lazhañ… N’int ket evit lezel ar bed evel emañ, n’eo ket ur souezh e vefe ’n em gavet pezh ’zo ’n em gavet ! Ha da belec’h ec’h eomp gant ar pennoù-skañv-se ? Lâret ’m boa dit e oa gwelloc’h tremen hep daremprediñ an dud. »\n« Ar re-mañ zo disheñvel. Sikouret eo bet ar rujodenn gante. Ha gouzout a reont penaos rentañ e yec’hed d’an hañv. » Chom a reas ar poñsin da brederiañ e-pad ul lajadig, en ur sellet pizh ouzh Ifig hag Ivonaig, hag ivez ouzh an hañv war e neizh. « Mat eo, » emezañ. « Deuit. »\n[40:33] Tennañ ’reas Ivonaig he nadoz hag he c’hanellad neud eus he godell, hag e krogas raktal gant he labour gwrierezh. Sikour a rae Ifig da zerc’hel an danvez hañv bep a ’c’h ae war-raok nadoz he c’hoar, kraf ha kraf. Ne oa evn ebet a-gement na deue da sellet ouzh an abadenn ha pa lâran deoc’h e oant tout o sellet ! Ar re a oa er-maez zoken o devoa goulennet digant ar gazeg-koad ober toulloù e korz* ar wezenn, dezhe da spial penaos e tremene an traoù. « Memes tra, » eme ar gazeg-koad da gentañ, « koad-derv, koad-derv, me n’on ket kustumet da labourat war koad-derv ! » Aezet a-walc’h e oa bet dezhi koulskoude dont a-benn eus he zaol (lod a lâr e ra gant ur c’heotenn aour da labourat buanoc’h).\nMa ! M’ho peus c’hoant da glevet penn-da-benn ar pezh a c’hoarvezas neuze, ’po ken ’met goull gant unan eus ar re a oa o sellet — bepred, sur on e oa deuet an hañv e-barzh, a-benn un toullad eurvezhioù ; deuet ’oa al liv glas dezhañ en-dro, ha levenez ha c’hoarzh e-leizh war enezenn al lapoused ! « Arabat koll amzer bremañ, » eme ar poñsin, « tremen poent eo degas an hañv d’ar bed ! »\n(* korz : rusk.)\n« Met ar roue n’eo ket deuet, pelec’h emañ ? » eme Ivonaig.\n’Peus ket bet gwelet biskoazh ur poñsin o vinc’hoarzhin — ma, Ifig hag he c’hoar, bepred, o devoa gwelet unan :\n« Me eo Roue an Evned, » eme al lapousig. Sabatuet paotr ha plac’h.\nAozet e oa, en enor d’ar vugale, ur ganadeg vras gant kement evn a oa war an enezenn nemet an tad-kozh pintig, pa oa re vouzar evit kemer perzh ! Ragachat a rae ar c’hegined, tikal a rae ar mouilc’hi, grizinkal a rae ar gazeg-koad, grougousat a rae ar pichoned ; ha kan, ha richan ha piwik… Betek an hoper-noz, ar penn-kazh hag ar frizaer o devoa c’hoantaet kemer perzh, evite da vezañ hanter dallet gant gouloù an deiz.\nAn itron Big a reas ur wech c’hoazh he zamm sorserez evit kemer ar vugale war he c’hein, hag e oant loc’het tout asambles en un nijad — pig, paotrig, plac’hig, gwennidelled ha hañv. Ha c’hoazh, ’oant ket aet pell ma oa bet klevet ur vouezh o c’hervel a-dreñv o c’hein : « Hê ! Gortozit ac’hanon ! Gortozit ! » Ar goukoug an hini ’oa, a oa dleet dezhi ivez degouezhout asambles gant an hañv. Ken laouen e oa gant fin an trubuilhoù ken e torras o fenn d’ar re all e-pad ar veaj en ur ganañ\n« Tokoù plouz ! Tokoù plouz ! Tokoù plouz ! »\nhep tennañ hec’h alan pe dost, ha bepred war ar memes ton div notenn ; ma oa disammet an holl pa nijas kuit, ur wech erru er vro. « Ma n’eo ket ur sac’had lorc’h ! » eme ur wennidellenn. « Beg-prun ! Ha c’hoazh n’he deus goullet mevel bihan ebet ! Kozh laerez-neizh ! ».\n« Sur ! » eme unan all. « Eüruzamant ’oa bet friket gant ur c’harrad foenn ar c’hentañ gwech ma oa deut amañ : abaoe e vez gwelet o skampañ kuit kerkent ha ma ’c’h a ar falc’h d’ar prad, hag e lez un tamm repoz dimp ! »\nPiv ’oa aze o c’hortoz ar vandennad nemet ar rujodenn, ha ganti an tri c’hard eus lapoused ar vro. Lammikat a rae gant al levenez o welet ne zistroe ket ar big hag ar vugale o-unan.\n« Deut oc’h a-benn, » emezi ! « Goût a raen e c’hallen kaout fiziañs ennoc’h ! Digoromp ar sac’h, buan ! » Ha kerkent en em ledas an hañv dre ar vro. Ha fest bras adarre, ha graet ton d’ar vugale gant al loened, sur ha n’eo ket marteze ! An eostiged a gane, ar milc’hwid a ziskane, tra ma oa ar beufoù o c’hoari taboulinoù gant eskern-kerez. Bet e oa ar rujodenn o kerc’hat an tad hag ar vamm, ma c’halljont dont en dañs ivez. Asantiñ a reas ar gaouenn gortoz fin an ebatoù a-benn mont da gerc’hat an noz — rak he micher e oa degas an deñvalijenn, bemnoz —, met pa oa o vont a-benn ar fin en em gavas gant ar c’hog ’oa o vont da gerc’hat an deiz nevez. « Tañpir, » emezi, « ’dalv ket ar boan din mont pa erruan ken diwezhat ! » Hag en devezh-se ne oa bet noz ebet !\n[46:42] Un hanterlev bennak eus ti Ifig hag Ivonaig e oa daou vreur kozh o chom, Lan ha Loeiz o anvioù. Hag er beure-se, pa voe dihunet Lan gant ar c’hog, e welas e oa an heol o parañ en ti. « O, daonet e vin, » emezañ, « sur eo erru kreisteiz ! Ha n’on ket bet ’c’horo ar saout ! » E gwirionez ne oa ket nav eur c’hoazh, mes ret eo soñjal ne oa ket boaz hon den da welet an heol ken abred-se ken, war-lerc’h ur goañv c’hwec’h miz… Eñ da lammat e-maez e wele, hag e-maez an ti, prest da lâret e begement d’ar c’hozh kog-se evit bout bet kanet ken diwezhat ; met ur wech erru er porzh, e klevas ul loen, n’en devoa ket klevet pell ’oa, hag a rae :\n« Koukoug ! Koukoug ! »\nHa eñ da redek e-barzh en-dro, da gaout e vreur a oa kousket c’hoazh :\n« Loeiz ! Loeiz ! Sav ’ta ! Klevet ’m eus ar gougoug ! Distro eo an hañv ! Klevet ’m eus ar gougoug ! »\n« Gaouiatañ den a zo partout\nEo ’n hini ’glev da gentañ ar goukoug, »\neme e vreur.\n« Gaouiatañ den zo ’barzh an ti\nA wel da gentañ gwennili ! »\n« Ma lez da gousket ! »\n« N’eo ket gaou a lâran, m’en tou dit ! Sav hag e weli ! »\nPa oa savet Loeiz e welas a-walc’h e oa deuet ar wirionez gant e vreur. Nijal-dinijal a rae ar gwennidelled en-dro d’ar c’harrdi. Ar yar a oa erru tomm dezhi dija, hag e c’houlle :\nKozh kozh kozh kozh tog ma zad !\nAn uiig, seder ’vel pemp gwenneg war e vrank, a estlamme :\nDir, dir, dir pa na dorr !\n’Dorr ket, dorr ket, dorr ket !\nE pep gwezenn e tigore broñsoù, ha bokidi er pradeier — a-boan ma vane c’hoazh ur poullad erc’h teuzet en un douflez bennak, tra ma kane ar goukoug a-bouez he fenn, tostik-tost ha kuzhet koulskoude, evel m’eo kustum ober. Ha Loeiz ha hastañ betek ti e amezeien, tud Ifig hag Ivonaig. War e hent e kleve ar voualc’h o kanañ :\nTri miz, teir ’zhun ha tri devezh\nNe gaven buzhugenn ebet\nBremañ e kavan ’leizh ma beg\n’Leizh ma beg ! ’leizh ma beg !\nReoù dev ! Reoù dev !\nTev tev tev !\nKen tev ha ma morzhed\nHep bezañ re jenet !\n« Gwelet ’peus ? » eme Loeiz d’an tad ha d’ar vamm pa welas anezhe. « Distroet eo an hañv ! »\n« Ya, ha pell eo bet ret mont da gerc’hat anezhañ ! » eme ar vamm.\nLoeiz a soñje dezhañ e oa-hi oc’h ober fent, hag e respontas en ur c’hoarzhin :\n« Ya, betek ma pado ! Ma, me zo ’vont da hadañ ma farkad lin, hañ :\nPa ’n em gav ar goukoug e-barzh ar vro,\nEo poent hadañ al lin hag ar c’hanaboù !\nAle, kenavo ! »\n[49:55] E-pad keit-se e oa Ifig hag Ivonaig er prad, asambles gant ar big hag ar boc’hruz. Ur pichon ’oa o paouez ’n em gavout ; diskennet e oa da drugarekaat ar vugale hag an daou evn : « Eüruzamant ’oac’h aze, » emezañ. « Tout e oamp war yun, ma familh ha me — ’kichen bremañ ’vo ed dindan berr amzer, hag e vin kat da ganañ ma son da goulz an eost :\nRou, rou, rou, rou\nGras Doue zo bras\nLeun eo ma c’hof ha manet c’hoazh !\nMa ’m bije bet ur c’hodell, ur c’hodell, ur c’hodell,\nDa lakaat an toaz ! »\nHa c’hoarzh gante tout, nemet Ivonaig a seblante prederiañ :\n« Rujodenn, » emezi, « petra ’c’heomp d’ober gant ar c’heotenn aour ? Bremañ p’emañ deuet an traoù en o flas en-dro e ranki adkemer anezhi marteze… »\n« Hag ankouaat ac’hanoc’h, goude ar pezh ’peus graet evidomp ? ’Rin ket ’vat ! Kavet ’m eus daou gamarad eus ar c’hentañ, ha n’on ket en sell da goll anezhe ! »\n« Na me ivez, » eme ar big. « Dalc’hit soñj ’vefet deuet-mat pa garfet war enezenn al lapoused. »\n« ’C’h an da lâret deoc’h, » eme ar rujodenn. « N’eo ket hepken lezel ar c’heotenn ganeoc’h an hini ’vo graet : aotre ’m eus bet digant ar roue da zeskiñ tammoù eus hon skiantoù deoc’h… »\n« Ya, » eme ar big, « hag evel-se e c’hallfomp gwelet asambles petra ober evit m’en em glevo gwelloc’h an dud hag an evned — mag oc’h kontant, evel-just. »\n« Kontant omp, sur, » eme ar vugale.\nA-greiz-tout e tegouezhas ur bitrakig-lann :\n« ’Peus ket klevet ? ’Peus ket klevet ? »\nemezañ, stad ennañ ken e fistoule. « Dimezet eo al laouenan ! Pedet omp tout d’an eured, ha c’hwi ivez, » emezañ d’ar vugale. « A, pebezh friko ’c’h a da vezañ !\n« Traoù fritet ! Traoù fritet ! »\nMont a rejont tout d’an eured — ur pezh fest e oa, hag a badas tri devezh. Tad-kuñv ma zad-kuñv ’oa eno ivez : o tremen e-biou d’an dachenn e oa p’en devoa klevet c’hwezh ar friko ; tostaet e oa, dousik, hag en devoa gwelet. Ha diwar pezh en devoa gwelet en devoa savet ur son ; mab-bihan e vab-bihan a gane anezhi d’e vab-bihan, ha setu penaos e oaran-me piv ’oa deuet da eured al laouenan, ar bloavezh m’o devoa ranket Ifig hag Ivonaig mont da gerc’hat an hañv e palez Roue al Lapoused.\n’Mañ lost ar big war an drezenn\nSetu echu ma c’hontadenn.\n’Mañ lost ar big war ar bod glas\nMa ’m be goaret ’m boe kontet c’hoazh.\nMont da selaou ar ganaouenn Eured al laouenan kanet gant Marthe Vassallo\nTES – Ti-Embann ar Skolioù – 1 straed Théodule Ribot – 22000 Sant-Brieg – tes@ac-rennes.fr – 09 72 34 41 83


Steuñvenn an dremmvroioù - Site officiel du Parc naturel régional d’Armorique\nAccueilOberoù ar ParkKefridiezhoù ar ParkTerkañ an tiriadSteuñvenn an dremmvroioù\nPark natur rannvroel Arvorig a ginnig labourat gant an etrekumuniezhioù evit sevel steuñvennoù dremmvro, a zo kement a lodennoù deus karta an dremmvroioù hag an tisavouriezh. An teuliadoù-mañ a sikouro an dilennidi d’ober gant an dremmvro pa savont raktresoù terkañ en o c’humun.\nDiwar abeg galv ar raktres lañset gant Ministrerezh an Ekologiezh, an Diorren padus hag an Energiezh eo bet savet ur steuñvenn gentañ evit kumuniezh-kumunioù Menez Are (a zo bremañ e-barzh Kumuniezh-Menez-Are).\nKumuniezh-kumunioù Menez Are ha Park Arvorig o deus labouret asambles evit dielfennañ dieferioù sokial, sevenadurel hag ekonomikel an dachennad. Ranket o deus an dud en em c’houlenn penaos e cheñchfe an dremmvroioù evit derc’hel kont deus an doare m’en em treusfurmont ‘barzh ar raktresoù.\nAl labour-mañ a c’hell servij evit ar c’hêraozañ, an ekonomiezh, al labour-douar, an touristerezh ‘benn gouzout peseurt divizoù kemer pe war peseurt hent mont. Un difrae dibar eo peogwir e sell ouzh an holl dachennoù evit pakañ ar gwellañ a c’hello bezañ lakaet war wel. Pledet ‘vez war an dremmvroioù aroueziel brudet mat koulz hag al lec’hioù bemdeiz evel ar bourkoù, ar c’hêriadennoù, an douaroù labour-douar. Ul labour graet a-stroll eo evit termenniñ oberoù.\nSteuñvenn dremmvro kumuniezh kumunioù Menez Are a zo enni 3 zeuliad : an diagnostik, ur gartenn warni palioù evit kaout perzhioù uhel, roll an oberoù.


Buhez ar Sent/1837/Lubin - Wikimammenn\nBuhez ar Sent/1837/Lubin\n◄ Victorien Lubin Annonciation ar Verc’hes Vari ►\nAr pevare-var-nuguent a viz Meurs.\nSANT LUBIN, ESCOP.\nAr Sant-mâ, ganet e Poetie, a dremenas ar bloaveziou quenta eus e yaouanctis o tivoal an dènvet. E guerent, pere a oa paour a vadou ar bed, mæs tud devot hac honest bras, o devoe sourci d’e quelen e dougeanç Doue. An oboissanç hac ar respet en devoa bepret evit e dad hac e vam a dennas var-nezàn ar venedictionou special a bere er c’hargas an Autrou Doue epad e vuez.\nUn devez en ur vont gant e zêvet, o veza rancontret ur Religius, e tisclerias dezâ ar c’hoant bras en devoa da zisqui len, hac er pedas da ober dezâ un A B C. Ar Religius en devoa joa o velet ar volontez vad en devoa ar pautric paour da zisqui, hac a vercas dezàn guella ma ellas al liserennou. Ar c’hrouadur, o vont hac o tont, a selle bepred ous e liserennou evit o c’hompren hervez e bossubl. E dad, o velet ar c’hoant en devoa da zisqui, en lacaas er scol, hac e teuas habil e ber amser.\nInstruet muy dre ar C’hraç eguet dre al levriou, en devoâ avi ous ar re pere, pell dious ambaras ar bed, o devoa an oll amser da studia en o silvidiguez ha da gontempli e repos ar Mysteriou santel : quemense a reas dezâ, goude beza bet conge eus e dad hac e vam, en em retiras en ur Gouent. Evel m’en devoa eno cals a exerçicou, ha ma voa carguet eus a gals labour bemdez, e quemere var e gousq an amser a ree d’ar study.\nEiz vloaz a oa ma cundue er Gouent-se ur vuez humbl ha fervant, pa zeuas c’hoant dezâ da vont da velet Sant Avy Hermit, evit disqui gant-àn an hent eus an huela perfection. Partial a reas gant conge e Superior. Sant Avy en recevas gant cals a garantez, hac a guemeras sourci d’e instrui var ar pez a zesire ; ha souden e teuas d’e gonsideri evel e Væstr er vuez spirituel.\nDoue a zisquezas ive e santelez dre gals a Viraclou. Raportet ê penaus en amser m’en em brepare an dud da vidi an ydou, e savas un avel hac un tourmant quen horrubl ma voa danger ne dazie peb-tra da goll. An Den Doue-mâ, touichet o consideri an domaich hac ar revin da behini ez oa exposet ar c’harter, en em lequeas en Oræsoun, hac o veza taulet en aer un neubeut eol, pehini en devoa benniguet, an tourmant a heanas en un instant.\nAn Escop eus ar Guær a Chartr o veza maro, ar Roue Childeber a broposas Sant Lubin evit derc’hel e blaç. An oll a aznavezas scler ar volontez a Zoue er choas en devoa gr’t ar Prinç ; mæs ne voe quet facil trec’hi humilite ar Sant, pehini ne alle quet consanti beza Escop, quement en em gave indin eus ur garg quer bras. Mæs ret oue dezan erfin en em renta da urz ar Roue ha d’an desir o devoa an dud a ilis hac an oll bobl d’e gaout evit Pastor.\nAn dinite-ze ne reas nemet crisqui e zêl hac e fervor. En ur zont bepred humploc’h, bepred paouroc’h ha disteroc’h dirac e zaoulagad e-unan, ne gonsidere an dinite vras-se nemet evel un obligation evintâ da gundui ur vuez parfetoc’h. En em acquita a reas eus a oll deveriou ur Pastor fidel, ha dre e zouçder e convertissas ar brassa pec’herien.\nErfin, leun a vilidou, goude ur c’hlènvet anquennius pehini a anduras epad seiz vloaz gant ur resination barfet da volontez Doue, ê rentas e ene d’e Grouer, er bloaz 557.\nAn oboissanç hac ar respet bras en devoa ar c’hrouadur yaouanc-mâ evit e dad hac e vam, a dennas varnezâ graçou ha benedictionou an Autrou-Doue epad e oll vuez ; receo a reas ar c’hraç da gonservi e innocanç en e yaouanctis, ha da veza goudeze ur religius fervant, hac erfin un Escop santel. Ar vugale oboissant hac a zoug en o c’halon respet evit o zad hac o mam, a so bepred biniguet gant Doue, prosperi a reont, hac e recevont digant Doue ur vuez hir hac eürus. Er c’hontrol, ar vugale disuch, pere ne zougont quet enor d’o c’herent, a ra peurvuya goall-fin ; ne reont ordinal epad o buez hemet coueza eus an eil malher en eguile.\nEil Reflexion. Ar Sant-mâ, en ur zivoal e loenet, o veza rancontret ur religius, a zisclerias dezâ ar c’hoant en devoa da zisqui lenn hac er pedas da lavaret dezâ e guentel. Peguement a vugale a guef an occasion da zisqui lenn, ha ne profitont quet anezi ! Cals anezo o deus queuz goude : en amser ma zint yaouanc ne gomprenont quet peguement e ouffe servichout dezo gouzout lenn. Mæs c’hui tadou ha mamou, mar deus moyen, na vanquit quet an occasion d’o lacaat da zisqui ; ne oufac’h quet proculi dezo caëroc’h avantaich. Neuse e oufent en em instrui eus o Religion dre al Levriou mad, hac instrui cals a re-all ; disqui a raënt Guerziou caër ha devot, ha cals a draou evit regli ervad o buez.\nAdtapet diwar « https://br.wikisource.org/w/index.php?title=Buhez_ar_Sent/1837/Lubin&oldid=61889 »\nKemmoù diwezhañ degaset d'ar bajenn-mañ d'an 24 C'hwe 2014, da 10:41.


LibreOffice 3.4 e brezhoneg\nTraoù nevez e LibreOffice 3.4\nUr bern traoù nevez a gaver gant LibreOffice. Setu un darn anezho. Ur roll klokoc'h e saozneg a vez kavet amañ\nTroet eo bet ar meziant penn da benn. Adwelet hag eeunaet eo bet an droidigezh e-keñver OpenOffice.\nSkor al livioù hag ar stiloù linennoù evit ar bannoù hag al linennoù dispartiañ eus notennoù an troadoù pajennoù. Gwellaet eo keverlec'hded LibreOffice gant ODF. (graet gant Cédric Bosdonnat)\nAdskrivet eo bet skor deouez an nodrezhoù mod 'Graphite' penn da benn a-benn ober gant ur c'heflusker nevez herrekoc'h ; stabiloc'h eo bremañ ha 10 gwech herrekoc'h. N'eo ket ret daskemmañ an nodrezhoù pe an teulioù ez eus anezho. (graet gant Keith Stribley, Martin Hosken, SIL International)\nKempennet eo bet neuz ar voestad emziviz Dilec'hiañ / Eilañ ar follenn (Embann ->Follenn->Dilec'hiañ/Eilañ) a-benn gwellaat ar c'hwelaozouriezh. (graet gant Joost Eekhoorn, Christoph Noack)\nPeurlipet eo bet an dreuzfollenn dresañ da wellaat spister adlec'hiadur hag adventadur an ergorennoù tresañ. (Caolán McNamara, Red Hat, Inc.)\nIsholladoù lies war ur follennad : bremañ e vez despizet muioc'h eget un ishollad war ur follennad dre Roadennoù->Isholladoù. A-raok, pa veze despizet un eil maezienn evit un ishollad e veze dilamet an ishollad kentañ m' edo an daou ishollad war an hevelep follennad. (graet gant Kohei Yoshida)\nMiret e vez an ereoù mod OLE etrezek teulioù all mod Excel pa vez enporzhiet un teul mod Excel. Da zaveoù diavaez e vez amdroet an ereoù mod OLE e-pad an enporzhiañ. A-raok e veze laosket an ereoù mod OLE a-gostez gant Calc. Delusket e veze ur fazi gant ar c'helligoù un ere mod OLE enno e-pad an enporzhiañ. (graet gant Kohei Yoshida)\nTaolenn groaz dialuskel\nSkoret e vez ur c'hementad anvevenn a vaeziennoù : A-raok e veze skoret 8 bannad/renkad/ maeziennad roadennoù ha 10 maezienn pajenn. Dilamet eo bet ar vevenn-mañ gant LibreOffice 3.4 hag aotreet e vez bremañ un niver anvevenn a vaeziennoù evit pep rizh. (graet gant Kohei Yoshida)\nLijorenn anvet evel tarzh roadennoù : Gant 3.4 e vez graet gant ul lijorenn anvet evel tarzh roadennoù evit an daolenn groaz dialuskel. Drezi e vez ouzhpennet bannoù nevez en tarzh roadennoù hag hizivaet taolenn an daolenn groaz dialuskel da zisteurel ar roadennoù nevez hep kemmañ gant an dorn an tarzh roadennoù e boestad emziviz an daolenn groaz dialuskel. (graet gant Kohei Yoshida)\nGwellaet eo bet an ezporzhiañ mod HTML gant ur skeudennaoueg vihan eus an treyonennoù war pajennad an endalc'had. (graet gant Julien Nabet, Michael Meeks)\nAdskrivet eo bet siloù enporzhiañ hag ezporzhiañ ar restroù mod ODF flat e C++ (e java e oa a-raok). Drezi eo bet herrekaet kalz tizh ar restroù. Klaskit enrollañ ho teul mod Writer evel restr mod ".fodt". (graet gant Peter Jentsch)\nAdskrivet eo bet, gant un doare don, siloù mentrezhoù kozh ar restroù mod StarOffice (kent 2000), en ur zilemel ar voneg ezporzhiañ a-bezh : bihanoc'h hag e mod lenn hepken eo ar siloù. Dilamet eo bet drezi ar menegoù didalvoudus a veze kavet war voestad emziviz "Enrollañ evel". (graet gant Pierre-André Jacquod)\nKetal kevregat (GUI)\nAlberz an nodrezhoù etrevroadel : war ar roll dibuniñ da ziuzañ an nodrezhoù e vez diskouezet un alberz ouzhpenn dre ar skritur evit an nodrezhoù savet evit ar yezhoù divoutin evel an arabeg, hebraeg, malayameg, h.a. (graet gant Caolán McNamara, Red Hat, Inc.)\nEmreizhañ : Biziata "http :" e penn derou ur frazenn ne lakay ket mui ur pennlizherenn emgefreek. Lakaet e vo an URLioù-mañ er-maez ez eus an Emreizhañ. (graet gant Sébastien Le Ray)\nEmzalc'h ar varrenn Klask a vo heñvel ouzh emzalc'h barrenn Firefox pe Evolution - kuzh e chomo dre ziouer, mont a ray war-wel e traoñ an teul pa vo biziataet Ctrl+f gant an arveriaded. Ledanoc'h eo a-benn diskouez muioc'h a destenn. Gant Ctrl+Alt+f e teuy war-wel ar voestad emziviz Klask & Amsaviñ. (graet gant Jan Holesovsky)\nLed ha stiloù ar riblennoù dispartiet evit Writer, Calc hag Impress. (graet gant Cédric Bosdonnat)\nOuzhpennet ez eus bet kalz rizhoù riblennoù 3M a-benn gwellaat ar geverlec'hded gant ur bern mentrezhoù restroù gant ODF. (graet gant Cédric Bosdonnat)\nArlivaouegoù : Bremañ e vez ouzhpennet pe zilamet arlivaouegoù. (graet gant Rob Snelders)\nPa vez enrineget an teul gant ur ger-tremen e vez tro da gemmañ ar ger-tremen e-pad m'emañ digor an teul, dre Restr->Perzhioù->Hollek->Kemmañ ar ger-tremen. Gweredekaet e vo an afell mard eo bet enrineget an teul en a-raok hepken. (graet gant Kohei Yoshida)\nKavet e vez skridkelennoù war lec'hienn LibreOffice e saozneg evit Writer ha Calc amañ.


Pajenn:Ar Prat Rimadellou brezonek, 1911.djvu/70 - Wikimammenn\nPajenn:Ar Prat Rimadellou brezonek, 1911.djvu/70\nc’hleier a lavar eo deuet ar poent da vezia ar prins, hag an dud-ma a zo o vont d’al lidou.\nEus pennou pella Breiz-Izel ez eus deuet tud. Hag arabat e ve kredi e teuont gant ar c’hoant da welet traou nevez ! Ar re o deus gwelet ar prins galloudus ha doujet a fell d’ezo e welet eur wech diveza a-raok ma’z aio diwar wel evit atao, hag ar re n’o deus ket e welet morse a fell d’ezo e welet eur wech da vihana.\nBeziet e oe e iliz Sant-Donatien ha Sant Rogatien. Kement hini a c’hoantae gwelet ar bez digor a oe lezet da dostaat.\nAr veleien hag an duchentilou a yeas ac’hano pa oe lavaret ar pedennou diveza. Daou zen a yoa chomet warlerc’h ar re-all da bedi evit ar prins ; en em gaout a rejont an eil gant egile war dreujou an iliz. Unan a yoa soudard, eben leanez.\n— « Eummaël ! »\n— « Odila ! »\nDaou hano lavaret war eun dro.\n— « C’hoar Hoélia eo a reer ac’hanon brema, a lavaras al leanez. Lezet oun bet da zont da welet eur wech c’hoaz an hini a oe ker mat evidon. »\n— « An dro genta eo d’in da drei kein d’ezan abaoue ouspenn ugent vloazzo, eme ar zoudard leun e zaoulagad a zaelou hag e galon a anken. Siouaz ! Siouaz ! aon am eus, Odila, ne deufe re vuhan ar Vretoned da welet eo kouezet ar peul a zifenne ster al « Loire » ouz an Normaned ! »\nAr re a deuas antronoz da bedi war bez ar prins a oe meurbet strafuilhet o kaout ar c’horf astennet war an douar e meaz ar bez.\nDont a rejor d’hen sevel gant kalz enor ha d’her bezia a nevez. Lakeat e oe mein bras da c’holo, hag, e kichen, goardou da deuler evez nos-deiz.\nPoan gollet. Ar burzud a oe renevezet en deiz warlerc’h, ha dont a reas eur maread tud da zellet, evit beza test eus an darvoud a zo hano anezan e Istor Breiz. Ar vein a yoa distaolet ama hag ahont ; ar goardou a yoa hanter varo gant ar spont o doa bet, ha korf ar prins gant e zilhad kaëra a yoa astennet war leuren an iliz.\nAn eskob en em gave nec’het, pa deuas eul leanez de gaout ; eun dra a bouez, emezi, he doa da ziskuilh d’ezan. ’\n— « Komzit, va merc’h ! » a lavaras an eskob d’ezi gant madelez.\n— « Eus an dud a zo aze, emezi, ez eus meur a hini hag a c’hellfe rei testeni ganen eus ar pez ez an da ziskleria d’eoc’h. »\nAl leanez a astennaz he dourn war-zu eun toulladig tud a vrezel. Ar re-ma a yoa e kompagnunez Lan pa deuas eus Bro-Zaoz.\nKonta reas penaos oant deuet ac’hano.\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/70&oldid=161417 »\nKemmoù diwezhañ degaset d'ar bajenn-mañ d'an 4 Mae 2020, da 09:59.